
A szerző kiadása

AZ 1784. ÉVI EGYHÁZI VIZSGÁLAT ÉS DOKUMENTUMAI


A Kárpát-medence búcsújáró helyeinek kegyképeit, kegyszobrait, szentkútjait jórészt a velük kapcsolatba hozható csodás gyógyulások történetei tették híressé. Különösen sok csodás történet keletkezett a XVIII. században. Az emberi tudással meg nem magyarázható gyógyulások históriáinak nagy részét ún. mirákulumos könyvek őrizték meg, amelyeknek kutatása a XX. század utolsó harmadában sok új ismerettel gazdagította a magyar néprajzot és a magyar művelődéstörténetet.
 Kevésbé aknázta ki a kutatás a különböző egyházi vizsgálóbizottságok és szentszéki bíróságok csodás eseményekkel kapcsolatos eredeti vallatási jegyzőkönyveit, amelyeknek előkerülése egyházi levéltárakban, irattárakban remélhető.
 Alábbiakban egy ilyen vallatási jegyzőkönyvet mutatok be. 


A németújvári Batthyány grófok nemzetségéből származó Batthyány Ignác, a gyulafehérvári Batthyaneum alapítója, aki 1780-tól 1798-ig viselte az erdélyi püspöki címet, erdélyi egyházfői működésének kezdetén, a felvilágosodás eszmerendszerének hatása alatt, valószínűleg fenntartásokkal szemlélte az ún. népi vallásosság néhány megnyilvánulását. 1783-ban leromboltatta az Oroszhegy község határában lévő „urusos kút” kápolnáját, és megtiltotta a búcsújárást a csodás hírű oroszhegyi gyógyító forráshoz.
 Bizonyára voltak némi kétségei a somlyai csodás gyógyulások igazságát illetően is, mert 1784. febr. 9-én tanúkihallgatásokat rendelt el a Szűz Mária somlyai szobrával kapcsolatba hozható gyógyulások körülményeinek földerítésére.
 1784. áprilisának végén a megbízott egyházi személyek elvégezték a tanúkihallgatásokat és megírták a jegyzőkönyvet. A vizsgálat valószínűleg kedvezően befolyásolta Batthyány Ignác püspök véleményét a somlyai kegyszobornál történt csodás gyógyulásokról. Lábbetegségéből felgyógyulva Csíksomlyóra zarándokolt és offerként maga is ezüst lábat rakatott a csodákkal jeleskedő szoborhoz.


A római katolikus egyház már 1784 előtt is folytatott vizsgálatokat a somlyai Mária-szobor előtt történt csodákról. Tanúkat hallgattak ki 1746-ban, illetve 1747-ben Klobusiczky Ferenc püspök idejében, majd 1779-ben, Kollonitz László püspöksége alatt. 1781. április 6-án az erdélyi püspöki szentszék is állást foglalt a csodás gyógyulásokkal kapcsolatban.


A Batthyány Ignác püspök utasítására elvégzett 1784. évi tanúvallatás jegyzőkönyvének eredeti, fogalmazványi példánya a székelyudvarhelyi római katolikus plébánia irattárában megérte a XX. század végét. Alábbiakban e példány alapján adom közre a hajdani vallomások szövegét.


A tanúvallatási jegyzőkönyv fogalmazványából nem derül ki, hogy kik végezték a tanúk kihallgatását és a feleletek leírását. A kísérő iratokból azonban megfejthető a püspöki vizsgálódó biztosok személye. Batthyány Ignác püspök 1784. február 11-én kelt levelében felszólította a meg nem nevezett székelyudvarhelyi plébánost, hogy Béldi János úr közreműködésével folytasson vizsgálatot a Szűz Mária somlyai szobrához kötődő csodás gyógyulásokról. A püspök arról is tájékoztatta az udvarhelyi plébánost, hogy a vizsgálat védnökéül (Protectorem) tisztelendő Ambrus Pál urat nevezte ki. 1784 elején kadicsfalvi Török Ferenc címzetes kanonok, hajdani jezsuita tanár, a Szent Miklós hegyén álló, újkori udvarhelyi római katolikus plébániatemplom építtetője töltötte be az udvarhelyi plébánosi tisztséget.
 Úzoni Béldi János 1782-ben címzetes kanonokként, a miklósvári kerület főespereseként és Brassó város katolikusainak plébánosaként tevékenykedett.
 Ambrus Pál 1782-ben tudós paptanárként a gyulafehérvári gimnáziumban tanított.
 Következésképp, az 1784. évi tanúkihallgatást Török Ferenc címzetes kanonok, udvarhelyi plébános és Béldi János címzetes kanonok, brassói plébános végezte, tisztelendő Ambrus Pál gimnáziumi professzor védnökségével. A munkát valószínűleg Török Ferenc kanonok plébános szervezte és fogta össze. Ezzel magyarázható, hogy az udvarhelyi plébánia irattárában maradt fönn a vizsgálati jegyzőkönyv fogalmazványi példánya.


Batthyány Ignác erdélyi püspöknek bizonyára már 1784 előtt is voltak értesülései a Szűz Mária csíksomlyai szobrával kapcsolatos csodás gyógyulásokról. Egyrészt ismerhette a fentebb már említett korábbi vizsgálatok eredményeit. Másrészt sok csodás történetet hallhatott papjaitól és a somlyai ferences barátoktól, akik jobbára a katolikus székelység körében is terjedő történeteket közvetíthették a nyugat-magyarországi származású, nagy műveltségű arisztokrata főpap számára.


Ezeknek az alapinformációknak a létezésével magyarázható, hogy az 1784. február 9-én kelt és a püspök által saját kezűleg aláírt vizsgálati instrukció sok lehetséges tanúnevet tartalmazott, és a vizsgálat előtt összeállított kérdőpontokba is bekerültek csodás történetek. A válaszadóknak sok esetben e történetek hitelességét kellett igazolniuk. Némi racionalizmussal azt mondhatjuk, hogy az erdélyi római katolikus népéletben és az erdélyi római katolikus papság körében létezett egy csodás gyógyulásokban bővelkedő somlyai hagyomány, amelyet 1784-ben Batthyány püspök kívánságának megfelelően mérlegre kellett állítani. Bizonyos történetekre, igazolás híján, az elvetés, az egyházi hagyományból való kihullajtás sorsa várt, más történetek viszont az erdélyi egyházi hagyomány igaz történeteinek rangjára emelkedhettek. 1784-ben tehát a somlyai klastromban vizsgálódó tudós papoknak szóbeszéd szintjén fel-felbukkanó, létező ismereteket kellett, ha azok arra alkalmasaknak bizonyultak, tanúvallomások segítségével alátámasztani és jegyzőkönyvileg rögzíteni.


Batthyány Ignác püspök 1784. február 9-én írta alá a csíksomlyói csodás gyógyulások vizsgálói számára összeállított latin nyelvű, részletes instrukcióját. Az utasítás, amelyet csíki ferencesekkel küldött el Szebenből Udvarhelyre, a somlyai csodás eseményekkel kapcsolatos korábbi egyházi tapasztalatokon alapult. Két nappal később, 1784. február 11-én levélben szólította föl az udvarhelyi plébánost a tanúvallatások mielőbbi elvégzésére. A levélből érzékelhető, hogy a püspök számára nagyon sürgős volt a szóbeszédben szereplő csodás események igazságának vagy mendemonda jellegének tisztázása. Figyelmeztette Török Ferenc plébánost, hogy címzetes kanonok társával, Béldi Jánossal siessenek Csíksomlyóra, a klastromba és minél előbb végezzék el a rájuk bízott munkát. Úgy igyekezzenek, hogy a húsvéti ünnepekre már el tudják küldeni jelentésüket és a felvett vallatási jegyzőkönyvet.


Török Ferenc plébános bizonyára gondoskodott a számba jöhető tanúk beidéztetéséről. Erre utalnak a vallatási jegyzőkönyvvel együtt fennmaradt hevenyészett tanúlisták.


Az „inkvizítorok” fontos teendői közé tartozott a kérdések megfogalmazása, rendszerezése. 


Az 1784. évi vallatási jegyzőkönyv mellékletei között két kérdéssor található. Egyiket gyors, állóbetűs írással vetették papírra és 22 pontot tartalmaz. Sok áthúzás tarkítja. A másikat dekoratívabb dőlt betűs írással írták, és 25 pontot tartalmaz. Az utóbbiban is akadnak áthúzások, javítások és még inkább a felületes másolásból adódó betűhiányok, elírások. Valószínűnek látszik, hogy az állóbetűs rövidebb kérdéssort fogalmazták meg először. Ennek felhasználásával készültek a dőlt betűs változat végleges kérdései.


Az első hat és az utolsó négy kérdés általános jellegű: betegségekről, gyógyulásokról, természetes gyógyításról, Szűz Mária közbenjárásáról és hasonlókról. A hetediktől a huszonegyedikig terjedő kérdésekben egy vagy több csodás történet húzódik meg nevekkel, konkrétumokkal. Ezekre a kérdésekre leginkább csak azok a tanúk válaszoltak, akiket éppen érintett a kérdésben szereplő történet. A 21. kérdés története és a 22., 23., 24. általános kérdés hiányzik a kérdéssor első változatából. Négy esetben (a 7., 8., 10., 11. kérdésnél) az első változatban név nélkül szerepelt a történet. A 17. kérdés táján megváltozott a történetek csoportosítása, ezért a számsor elcsúszott. A 17. és a 21. kérdés között a két kérdéssor számai más-más történetre vonatkoznak. A válaszokból látható, hogy a vallatás során a dőlt betűs kérdéssort használták, mert a feleletekben a jelzett számon a dőlt betűs kérdéssor számozásának megfelelő történet hangzott el. Ezért forrásközlésemben a dőlt betűs, második kérdéssort adom közre. Betűhiányait, elírásait külön jelzés nélkül az első változat szövege alapján korrigáltam.


Az 1784. évi vallatási jegyzőkönyv Székelyudvarhelyen fennmaradt fogalmazványszerű, 32 oldalas piszkozati példányát több kéz írta. A jegyzők időközönként váltották egymást. A tanúvallomások többségét Csíksomlyón hallgatták meg és vetették papírra 1784. április 26-án, 27-én, 28-án és 29-én. Az utolsó két tanú április 30-án mondta el vallomását Nagyboldogasszony plébánia területén. A Nagyboldogasszony helynév abban az időben a csíki tájon Csíkjenőfalva és Csíkkarcfalva együttesét jelentette.
 A jegyzőkönyv elején, mivel fogalmazványról van szó, hiányzik a dátum, csak Csíksomlyóra, mint vallatási helyszínre utal az indító latin mondat. A 14. oldalon azonban jelölték a másnapi folytatás tényét az április 27-i dátum följegyzésével. Mindebből kikövetkeztethető, hogy a vallatást valószínűleg április 26-án kezdték. A vizsgálat évére a kísérő iratok utalnak, illetve az utolsó napi vallatás előtt szerepel az „A. 784. 30. Április” feljegyzés.

A TANÚK: A VALLOMÁSOK ELMONDÓI


A jegyzőkönyvben 39 tanú neve szerepel. Közülük 38 vallomást tett. A tizedik tanúként föltüntetett Zöld Péter csíkdelnei plébános neve után a vallatók nem jegyeztek föl semmit, mert helyette is beszélt egyik paptársa, Olti Péter csíkszentmiklósi plébános. (9.). Egyébként a székely történelemben elhíresedett, legendás múltú Zöld Péter
 egy másik vallomásban is szerepelt. A 39 éves Diák Katalin, mádéfalvi tekintetes Zöld János úr felesége, vagyis föltehetőleg Zöld Péter egyik rokona, elmondta, hogy az 1770-es évek elején egyik alkalommal házukhoz érkezett tisztelendő Zöld Péter, és látva Antal nevű kisfiának szenvedését, tanácsolta, hogy menjen a somlyai Boldogasszony képéhez és tegyen fogadalmat. Ő megfogadta a tanácsot. Fogadalmat tett és a csoda még Zöld Péter jelenlétében megtörtént. (24.). 


A 39 tanú nem jelent 39 történetet. Előfordult, hogy ugyanarról az eseményről több tanú is beszélt más-más megközelítésben. Némelyik tanú pedig több történetet is előadott. 


A vallomástevők az erdélyi társadalom legkülönbözőbb rétegeiből származtak. Akadt köztük jeles nemesi família sarja, mint pl. Cserei Zsuzsanna, a Mária Terézia bizalmasának számító Cserei Farkas testvére, de megszólaltak a székely szegénység köreibe tartozók is. A tanúskodók társadalmi helyzete nem mindig állapítható meg pontosan. A nemes, a primipilus, a polgár jogállását általában feltűntették a név után. Jónéhány esetben azonban a tanút bemutató szövegben semmiféle utalás nincs jogállásra, rangra, foglalkozásra. Az ilyen tanúk bizonyára a szegényebb közszékelyek közül kerültek ki, ámbár az is lehetséges, hogy az éppen szolgálatban lévő jegyző elfelejtette rögzíteni társadalmi hovatartozásukat.


A székely nemességből vétettek az alábbi vallomástevők: Cserei Zsuzsanna, néhai nagyajtai Cserei János leánya (1.), Incze Krisztina, néhai csíkdelnei Incze Sámuel leánya (11.), Abbafi Ilona néhai csíkszenttamási Boros Ferenc felesége (14.), Török Rozália, csíkszentmihályi Gáspár Sándor úr házastársa (15.), Diák Katalin, mádéfalvi Zöld János úr házastársa (24.). Valószínűleg a nemesek közé tartozott a gyergyószentmiklósi Galló Anna és Simon Anna, a bethlenfalvi eredetű néhai Simon András úr házastársa és leánya (38.), (39.).


Primipilusnak, vagyis lófőnek jelezték az alábbi tanúkat: Bartalis Istvánt (2.), Bartalis Ádámot (3.), Gegő Pétert (16.). Primipilus lánya volt: Bodó Anna (4.), Botár Anna (5.), Boldizsár Anna (8.). Primipilus házastársaként állt a vizsgálóbiztosok elé: Salamon Ágnes (6.), Márk Katalin (7.), Tankó Erzsébet (12.), Péter Mária (17.), Vitos Katalin (23.).


A cívis (városi polgár) titulust használta Füleki Imre (18.) és Rancz János (19.). Mindketten Csíkszeredán laktak. Rancz János polgár felesége volt Gecző Klára (20.).


Az értelmiséget a fentebb már említett két pap, Olti Péter csíkszentmihályi plébános (9.) és Zöld Péter csíkdelnei plébános (10.), valamint Borsos Ilona, Jakab Miklós csíkrákosi kántor özvegye (13.) képviselte.


A somlyai ferences klastrom „laikus testvérei” közül Mihályfi Antal kovács tanúskodott (29.). A somlyai kolostorhoz közel álltak azok a szentéletű asszonyok, akik a „kordaviselők testvérülete” néven emlegetett szervezetbe tartoztak. Bár a kordások társulatait, vagyis a kordának nevezett sodrott fehér öv viselésére és a vele járó szabályok betartására vállalkozó világiak egyesületeit II. József 1782. október 19-én feloszlatta, Csíksomlyón 1784 áprilisában  még számon tartották a kordaviselők közé tartozás tényét. A vallatási jegyzőkönyv írója két tanúról, Tamás Katalinról (21.) és Simon Annáról (22.) jegyezte föl, hogy cardigera vagyis kordaviselő.
 A két szentéletű jámbor nő valószínűleg közeli kapcsolatban állt néhány más tanúval, pl. Botár Annával. (5.).


32 vallomástevő, az 1784-ben kikérdezett tanúk nagy többsége, csíki helység lakosának mondhatta magát. 5 tanú gyergyóinak számított. Két tanú lakóhelyének meghatározása némi magyarázatot kíván. 


Tekintetes Cserei Zsuzsanna lakóhelye tulajdonképpen nem szerepel a jegyzőkönyvben, de kikövetkeztethető. A tanúbemutató szöveg „de Nagyajta” kifejezése a néhai apa lakóhelyére vonatkozik. Mivel az 59 éves hölgyet nem úgy határozták meg, hogy kinek a felesége, hanem, hogy kinek a lánya, valószínűleg öreglányként élte életét. Talán hosszas betegsége is hozzájárult ahhoz, hogy hajadon maradt. Mivel nem volt férje, bizonyára az apai házban lakott a háromszéki Nagyajtán. (1.).


A 46 éves, hajadon jogállású Sárasi Sára neve után, az „ex” némi elírásával, a lakóhelyre utalva azt jegyezte föl a jegyzőkönyv készítője, hogy „ex comitatu Bivarvariensis”. A Bivarvár helynévvel keveset kezdhetünk, de mivel megyenév rejlik mögötte, a hangzás alapján Bihar megyére gyanakodhatunk. Fontos körülmény, hogy Sárasi Sára nem sokkal a vallomástétel előtt költözött a távoli vármegyébe. Talán valamiféle egyházi tevékenység szólította oda? Előtte a gyimesi völgyben lakott. Csodás gyógyulása is ott történt 1783-ban. A gyimesi patakvölgyek népesedéstörténetének is figyelemre méltó adata a vallomás Gyimesre utaló mondata: „Látták ezen kénos fájdalmát kezemnek, mind azok, akikkel a’ Gyimesi Lokon együtt laktam”. Ezen vallomás alapján Sárasi Sárát a 33. csíki tanúnak is nevezhetnénk. (30.).


Az öt gyergyói tanú közül László Margit, Butzanki Gergely házastársa (35.), László Kajetán (36.) és Jakabfi István (37.) egyértelműen gyergyószentmiklósi lakosnak mondotta magát. Galló Anna, néhai Simon András özvegye (38.) és Simon Anna, néhai Simon András leánya (39.) neve után a „ De Bethlenfalva” kifejezés, kissé megtévesztő módon, néhai Simon András származáshelyére, illetve egykori lakóhelyére utal. A két tanú vallomásából kiderül, hogy Gyergyóban laktak. Onnan mentek „ki” Somlyóra, a Boldogságos Szűz képe elé. Olti Péter plébános is gyergyószentmiklósiaknak nevezte őket, amikor így fogalmazott: „Gyergyószent​mik​lósi néhai Simon András Úr özvegye, Galló Anna Asszony a’ maga Leányával Annával 1781-ben Sallós Boldog Asszony napján le hivata minket”. (9.).


A csíki tanúk a következő helységeket nevezték meg lakóhelyük gyanánt:

Csicsó: Tankó Anna, néhai Szabó István házastársa (27.), Szabó Katalin, Szabó András házastársa (31.).

Delne: Zöld Péter plébános (10.), Incze Krisztina, néhai nemes Incze Sámuel leánya (11.).

Mádéfalva: Bodó Anna, Bodó Péter leánya (4.), Diák Katalin, tekintetes Zöld János úr házastársa (24.).

Menaság-Pottyond: Vitos Katalin, Márton Mihály házastársa (23.).

Menaságújfalu: György Ilona, férjes asszony (26.).

Rákos: Borsos Ilona, néhai Jakab Miklós rákosi kántor özvegye (13.). 

Somlyó: Bartalis István (2.), Bartalis Ádám (3.), Salamon Ágnes, Bartalis Ádám házastársa (6.), Márk Katalin, Balás Ferenc házastársa (7.), Boldizsár Anna, néhai Boldizsár György leánya (8.), Tamás Katalin kordaviselő (21.), Simon Anna kordaviselő (22.), Mihályfi Antal kolostori kovács (29.).

Szentimre: Tankó Erzsébet, Jakab Ferenc házastársa (33.).

Szentmihály: Olti Péter plébános (9.), Tankó Erzsébet, Szőcs István házastársa (12.), Török Rozália, tekintetes Gáspár Sándor úr házastársa (15.), Buzás Anna hajadon (32.).

Szentsimon: Péter Antal (28.).

Szenttamás: Abbafi Ilona, néhai tekintetes Boros Ferenc úr özvegye (14.).

Szereda: Füleki Imre (18.), Rancz János (19.), Gecző Klára, Rancz János polgár házastársa (20.).

Szépvíz: Péter Katalin, István József házastársa (25.), Sinkovics Mária, néhai Fehér Péter özvegye (34.).

Taplocza: Botár Anna, néhai Botár György leánya (5.), Gegő Péter (16.), Péter Mária, Gegő Péter házastársa (17.).


A megidézett tanúk sorában a nők voltak többségben. A jegyzőkönyv készítői 11 férfitanú és 28 női vallomástevő nevét jegyezték föl. A 28 nő közül 19 túlhaladta az 50 éves kort, 50-es, 60-as, 70-es éveiben járt. Az 50 éven felüli női tanúk csoportjából 7 fő hajadon állapotúnak, vagyis vénlánynak tekinthette magát. Nyolcadikként hozzájuk társulhatott egy 50-hez közelítő, 46 éves hajadon is. A 28 női tanú közül 1784 elejéig 5 jutott özvegységre.


Néhány tanú rokoni kapcsolatban állt egymással. Anya és leánya volt a (38.) és a (39.) tanú. Ugyancsak anya és leánya szólalt meg (27.) és (31.) tanúként. A (35.) és a (36.) vallomástevőt testvéri viszony kapcsolta egymáshoz. Egy apától származott a (2.) és a (3.) tanú. Házastársi viszonyban élt a (3.) és a (6.), a (16.) és a (17.), valamint a (19.) és a (20.) tanú.


Saját betegségének csodás gyógyulását mesélte el az (1.), (4.), (5.), (8.), (13.), (15.), (21.), (23.), (25.), (26.), (28.), (29.), (30.), (32.), (33.), (36.), (37.), (39.) és némi kétségekkel a (11.) tanú. Gyermeke, férje, testvére, ismerőse csodás gyógyulásáról számolt be a (6.), (7.), (9.), (10.), (12.), (17.), (22.), (24.), (27.), (31.), (34.), (35.) és a (38.) tanú. A csoda tagadásával, illetve a csoda iránti bizonytalansággal, ingatagsággal adta elő mások betegségének történetét a (2.), (3.), (16.), (18.), (19.) és a (20.) tanú. Magáról és másokról is beszélt a (14.) vallomástevő.


A legtöbb megidézett személy egy történetet adott elő. Több csodás gyógyulás históriáját mondta el az (1.), (5.), (14.), (22.), (24.), (25.), (27.) és a (35.) tanú.

BETEGSÉGEK, EMBERI BAJOK


Az 1784. évi tanúvallomásokban sokféle betegségről, emberi bajról, szenvedésről esett szó. Ezek egy része születési rendellenességként nehezítette az érintettek életét, mint pl. a fejen nőtt szarv szerűdudor, a felső koponyacsont nélküli, hólyagszerű gyermekfej, a fejtartás képességének hiánya stb. Más bajok sérülések, betegségek, balesetek révén keletkeztek: Volt, aki ló alá esett, volt, akit száguldó lovak fordítottak le a kocsiról, volt, aki szénakalangyáról esett le. Okozhatta a betegséget nagy súly emelése. Előfordult, hogy kellemetlen állami, politikai feladat kergetett valakit „melankóliába”. A legtöbb betegség hirtelen, minden különösebb ok nélkül támadt viselőjére.


Alábbiakban ABC-be rendezve felsorolom azokat a betegségeket és betegség tüneteket, amelyeket a vallomástevők emlegettek.
 (A mesterséges és a köznyelvi megnevezéseket normál betűvel, az eredeti régies és népi kifejezéseket dőlt betűvel írtam. A zárójelbe tett szám annak a vallomásnak a száma, amelyben a betegség előfordul.)

Arcsérülés, arcseb: (29.).

Dagadás, pl. láb megdagadása: (1.), (22.), szem megdagadása (35.).

Dudor a homlokon: születési rendellenesség. Úgy vélték, az anya megcsodált egy bárányt terhesen. (27.).

Elerőtlenedés: (28.).

Észbeni fogyatkozás: lásd: idegbántalom.

Fél szeg fej: lásd: Hólyag fej.

Fej ingadozása, (a fejtartás képességének hiánya). Születési rendellenesség: (12.).

Ficam, (lábé, faré): (5.), (22.), (23.).

Fogadékos nyavalja: (25.).

Forró hideglelés: hagymáz (24.).

Fülfájás: (6.).

Genetség: (13.), (38.).

Görbülés, görbeség, a test meggörbülése: (19.), (20.).

Hagymáz, tifusz: „Forró nyavalja vagyis hagymáz”. (32.), Forró hideglelés, Hagymáz hideglelés, (24.), Sárga hagymáz. (14.).

Hideglelés: lásd: Hagymáz.

Hólyag fej: csecsemő csont nélküli fejtetővel. Születési rendellenesség. Fél szeg fej. (27.), (31.).

Idegbántalom: melankólia, nem alvás, nem evés, észbeni fogyatkozás (14.).

Időváltozásra érzékenység: (1.), (26.).

Ijedelem: (14.).

Karfájás: (13.), (21.), (30.).

Lábseb: (35.), (36.).

Melankólia: lásd idegbántalom.

Némaság: (7.), (9.), (38.).

Nyálfolyás, nyáltúrás: (38.), (39.).

Nyavalyatörés: nyáltúrás, fogcsikorgatás, szemek kimeredése, megmeredő test, meredt újjak. (14.), (24.).

Oldalfájás, oldalnyilalás: (25.), (34.).

Orbánc: (1.).


Rothadás, (az emberi test egyes részeié): (36.), (39.).

Seb: (1.), (29.), (35.), (36.).

Süketség: (32.).

Szájbetegség: (38.), (39.).

Szemfájás, szemdagadás, vér a szemen: (5.), (14.), (22.), (35.).

Tej-elapadás: (33.).

Tifusz: lásd hagymáz!

Torokfájás: (38.).

Tűz: lásd orbánc!

Törés: lábtörés: (1.).

Vágott seb: (1.).

Vakság: (2.), (3.), (8.), (16.), (17.), (22.).

Vak suly: (4.).

Vizkórság: (38.), (39.).

Zsugorodás: kéz és láb zsugorodása: (26.), (37.).


A feltett kérdésekben szerepel még az orrvérfolyás, a hasmenés és a hónapszám menés, de különös módon, ezekkel a kifejezésekkel nem betegségeket jelöltek, hanem a természetes gyógyulást elősegítő biológiai folyamatokat nevezték meg. A hónapszám menés alatt valószínűleg a menstruációt értették. Mivel a tanúk jobbára a gyógyulások csodás voltát hangsúlyozták, a fenti három kifejezés a feleletekben legtöbbször negatív előjelű formulaként ismétlődött.

FÖLDI ORVOSLÓK ÉS FÖLDI ORVOSSÁGOK

Gyógyító személyek


Az 1784. évi vallomásokban sok szó esett a csodás gyógyulás előtti gyógyítási kísérletekről. Előfordult, hogy a beteg maga végezte lábának kezelését. (1.). Legtöbbször azonban a gyógyítás a fiatal beteg anyjára, nagyanyjára várt. (5.), (24.). Sokan ismerős asszonyokhoz fordultak bajukkal. A mádéfalvi Bodó Anna azt vallotta, hogy vaksúly néven emlegetett belső nyavalyáját Székely Ilonával és Bottár Annával próbálta gyógyíttatni. (4.). Bottár Anna valószínűleg azonos volt a tanúkihallgatás egyik vallomástevőjével. (5.). Ha a családtagok, szomszédok, ismerősök gyógyító tudománya nem segített, elhíresedett gyógyító férfiakat és gyógyító asszonyokat kerestek föl a betegek. Bodó Anna Mádéfalváról Gyergyóba utazott „valami orvos asszonyhoz”. Mivel hosszú volt az út, az éjszakát Dánfalván töltötte. (4.). László Margit gyergyói asszony „két tudós asszony emberhez” is elküldte szembeteg kisfiát, hogy segítsenek rajta. (35.). Péter Katalin szépvízi asszony a borbély mellett „holmi asszonyok keze által” is gyógyíttatta oldalfájását. (25.). Nagyajtai Cserei Zsuzsanna eltörött lábát „Szent Györgyi Szabó Mihály nevezetű orvos ember” próbálta gyógyítani. (1.). Borsos Ilona a csíkrákosi kántor özvegye nemcsak borbélyokhoz és „más orvos emberekhez” fordult nagy karfájásával, hanem a csíki „boszorkányokhoz” is. (13.). Viszonylag sokan gyógyíttatták magukat hivatásos borbélyokkal. (1.), (5.), (25.), (34.), (35.), (38.), (39.). Emlegettek szeredai, taploczai, rákosdi borbélyt. (13.). A csíksomlyai szembeteg Boldizsár Annát nagylány korában szülei többek között Kőhalom város borbélyához is elvitték. (8.). A katonarendű székelyek, illetve hozzátartozóik, családtagjaik sokszor fordultak gyógyulásért a határőrszervezet borbélyaihoz. A csíki tanúk gyakran emlegették a regiment borbélyát
, aki a csíkszeredai várban működött, ezért a várbeli borbély megnevezéssel is illették. (1.), (5.), (25.), (34.). A somlyai klastrom egyik ferences szerzetese is próbálkozott a gyógyítással. Egy hétig „feresztette” a „hagymázban” szenvedő mádéfalvi Zöld János urat, mígnem maga is elkapta a „forró hideglelést”. (24.). Módosabb székelyek távoli városok híres hivatásos orvosaival is kezeltették magukat. Boldizsár Anna csíksomlyai szembeteget Brassóba is elvitette a családja egy „orvos szászhoz”. (8.). Abbafi Ilona csíkszenttamási nemesasszony Brassóban „Glósius doctor”-nál, Szebenben pedig a valószínűleg elírt nevű „Sthoziher doctor”-nál kezeltette melankóliába esett férjét, Boros Ferenc urat.

Orvoslószerek és gyógyító módszerek

Az 1784. évi vallomásokban a tanúk az alábbi gyógymódokat és gyógyító szereket emlegették.
 (Az eredeti, régies és népi kifejezéseket dőlt betűvel közlöm. A zárójelbe tett szám a vallomás sorszáma.)

Borvíz: borszéki borvíz, kászoni borvíz, csíki borhegyesi borvíz – melankóliára, álmatlansággal és étvágytalansággal együtt járó lelki betegségekre, (14.).

Ecet: száraz rózsa ecetben főtt leve – szájsebre (38.).

Érvágás: - látás elvesztése után (8.), negatív említés: (25.), (36.).

Flastrom: - sérült fejre (29.), elvágott ujjra (1.).

Feredő, feresztés: - nyavalyatörésre, hagymázra (24.), zsugorodott végtagra (37.).

Füge, tengeri füge: - fájós szemre (35.).

Füstölés: - zsugorodott lábra (37.).

Füvek: - orbáncos lábra (1.), lábdagadásra (5.).

Kenegetés: - görbülésre (19.), (20.), zsugorodott végtagokra (26.), (37.).

Kötözés: - sebre (1.), fájó szemre (5.).

Ónöntés: - gyermek ijedtségből eredő némaságára (7.).

Pálinka: - orbáncos láb törlésére (1.), „vérmes szem” törlésére (5.).

Por, porlás: - fájós lábra (1.), hagymázra (24.).

Purgatio: - sebtisztítás (36.).

Rózsa, száraz rózsa: ecetben és vízben főzött leve – száj és torokfájásra (38.), (39.).

Rózsaméz: - fájó száj és torok kenegetésére (38.), (39.).

Szenes víz, igézett szenes víz vetés: - gyerek nyavalyatörésére (24.).

Tormás ser: - ivása lábdagadásra (1.).

Hiábavaló igyekezet


A vallomások jellegéből következett, hogy a tanúk közül senki sem zengte a gyógyító személyek és a gyógyító szerek dicséretét. A vallomástevők többsége a csodát, a természetfölötti erőt tartotta fontosnak a maga gyógyulási történetében. Aki pedig bizonytalan volt a csoda megtörténtében, általában nem foglalt állást a gyógyítás hatását illetően. A legtöbb tanú kijelentette, hogy az orvosságok nem használtak, az orvosló személyek munkája hiábavaló volt.

TERMÉSZETFELETTI ERŐKNEK TULAJDONÍTOTT CSODÁS 

GYÓGYULÁSOK

Szent helyek és szent közbenjárók


Az 1784. évi egyházi vizsgálat vallomástevő tanúi az általuk megélt vagy ismert csodás gyógyulásokat szinte kizárólag a Boldogságos Szűz Mária somlyai szobrával hozták kapcsolatba. Néhány vallomásban azonban más kegykép és más segítő szent is szóba került. 


Bottár Anna csíktaploczai tanú 1746 táján négy társával Kolozsvárra zarándokolt nagyboldogasszony napjára, amikor a Nagyerdőn a kőkeresztnél elkezdődött szembetegsége. Bizonyára a jezsuiták templomában, a későbbi piarista templomban ékeskedő kolozsvári Szűz Mária kegyképhez
 igyekezett, de ellátogatott Monostorra is, ahol a „két ágyú torony” tájékán járva súlyosbodott a betegsége. Később a somlyai kegyszobor előtt gyógyult meg. 1774 táján, amikor lábfájásából szeretett volna meggyógyulni, ugyancsak a somlyai Szűz Mária szobor előtt fohászkodott. Közben azt is megfogadta, hogy ha meggyógyul, elzarándokol a híres kolozsvári kegyképhez is. (5.).


Abbafi Ilona csíkszenttamási nemesasszonynak, amikor 1760 körül egy utazása alkalmával megbokrosodott lovai nagy veszélybe sodorták, a somlyai kegyszobor jutott eszébe. Szűz Mária és Páduai Szent Antal közbenjárásában bizakodva várta megmenekülését. (14.).


Fodor Ilona, aki 9 évi vakság után a somlyai kegyszobor előtt nyerte vissza látását, a vele történt csodát még halála órájában is a Boldogságos Szűznek és a’ Dobai Szent Jánosnak
 tulajdonította. (17.).


A vallomásokban szereplő somlyai szakrális térből a tanúk legtöbbször a híres kegyszobor közvetlen környékét, a templomajtótól a „Mária képig” húzódó területet emlegették. Valószínűleg ennek a helynek az egészét kell értenünk a „Boldogságos Szűz Mária somlyai szentképe előtt” helymegjelölés alatt. Egyesek a templomajtóban estek térdre és ott könyörögtek, fogadkoztak. (5.). Másokkal a cancellus-nál, vagyis az áldoztató rácsnál történt a csoda. (28.). Bizonyára akadtak olyanok, akik a csodás szobor lábaihoz is elmentek, de a vallomásokban a szobor érintéséről nem esett szó.


Néhány tanú a csodás hírű somlyai szobor helyét nem a templommal, hanem a somlyai klastrom egészével határozta meg. Más szóval: némely vallomásban a somlyai ferences kolostor, mint valami nagy szakrális keret jelent meg, amelynek legmegszenteltebb helyén tündökölt a Napbaöltözött Asszony szobra. A karzsugorodásától szabadulni akaró menaságujfalui György Ilona vallotta: „…eljövék ide az Klastromhoz Portiunkula bútsújára és az Boldogságos Szűz képének tiszteletére”. (26.). A kordaviselő Tamás Katalin arról beszélt, hogy egy beteg asszony, Sükösd Borbála megkérte, „menjen ki” a „csíki klastrombéli Boldogságos Szűz képéhez” és imádkozzon érte. (21.).


A gyógyulásokról szóló történetek tanúsága szerint a katolikus székelység a kolostor közelében magasodó „Szalvator hegyet” is a somlyai szakrális tér részének tekintette. Bodó Anna mádéfalvi tanú azt fogadta, hogy „hétszer a Szalvator hegyére felmenvén”, addig le nem jön, míg minden alkalommal hét olvasót el nem mond. (4.). Tankó Erzsébet csíkszentmihályi asszony olyan fogadalmat tett, hogy beteg gyermekét, annak gyógyulása érdekében, ölében felviszi a Szalvator hegyére. Amint éppen felfelé tartott a meredek úton, észrevette, hogy gyermeke állapota javult. Örömében imádkozva megkerülte a „Szent hegyet”. (12.).

Csodalátás, sugallat, álom


1784-ben Csíksomlyón már nagy hagyományai voltak a csodás eseményeknek. A csodák varázsa, hangulata lengte be az ősi klastrom környékét. A csodavárás benne lappangott a levegőben és életre kelt a Szűz Mária szobrához zarándokló bajbajutottak fohászaiban. A búcsújárók csodás történetek sokaságát vitték haza faluikba. A falvak hagyományvilágába belekerült történetek létező, elérhető valósággá tették Szűz Mária közelségét, segítő, közbenjáró készségét. Sokan hittek a csodákban, mert hinni akartak, hiszen maguk is csodákban reménykedtek. Várakozásuk nagy áhítata a mennyekbe felvett Szűz Mária minden jó tulajdonságát és segítő erejét ráruházta a nagy múltú somlyai Mária szoborra. Újabb és újabb történetek keltek életre a somlyai klastrom fából faragott kincsének természetfeletti erejű megnyilatkozásairól. 


Bár az 1784. évi vallomások elsősorban a megmagyarázhatatlan gyógyulásokról szóltak, néhány elragadtatásra hajlamos, érzékeny lelkületű tanú vallott olyan látomásokról
 is, amelyek tovább erősítették a somlyai Mária szobor csodatevő erejébe vetett hitet.


Tamás Katalin kordaviselő asszony a somlyai templomban énekes mise alatt úgy látta, hogy a Szűz Mária szobor „erőssen meg villogott és világosodott”. Amikor látomását fennhangon újságolta, a szentéletű Sükösd Borbála asszony közölte vele, hogy más alkalmakkor, mások is láttak már hasonlót. (21.).


Vitos Katalin csíkmenasági (pottyondi) 58 éves asszony vallotta, hogy 10 éves korában, vagyis 1736 táján, a somlyai templomban karácsonyi mise alatt a „Boldogságos Szűz képének kezében” égő gyertya fénylett, a kis Jézus kezében pedig „egy veres rósa tündöklött”. (23.).


Abbafi Ilona, csíkszenttamási nagyasszony, tekintetes Boros Ferenc úr özvegye elmondta, hogy férje egyszer álmába látta a Szűz Mária somlyai „képét”, amely életre kelve megszólalt, mondván: Fiam, menj el Gyergyóba Borszékre, ott majd megtalálod magadnak az orvosságot. (14.).


Buzás Anna csíkszentmihályi 51 éves hajadon, aki 16 éves korában néhány hónapig süket volt, arról vallott, hogy a csíkszentmiklósi templomban Szent Miklós ünnepén a misén „sugallás” ütközött a szívébe, amely arra ösztönözte, hogy betegségével forduljon a „somlyai Boldogságos Szűz képéhez”. (32.).


A somlyai kegyszobor környezetének csodaváró világában a hétköznapi tárgyak is csodák részesei, eszközei, jeladói lehettek. Erre kiváló példa az a kendő, amely rejtélyes módon kétszer is letekeredett a somlyai kegyszobor előtt imádkozó, kézzsugorodásban szenvedő György Ilona fejéről, mintegy arra ösztönözve viselőjét, hogy zsugorodott kezével kapjon utána, és ezáltal vegye észre a gyógyulás kezdetét. (26.).

Fogadalom
Fogadalomtétel, fogadkozás, „fogadás”


Az 1784. évi vallomásokban sok szó esett fogadalmakról. A csodás gyógyulások körülményeit ismertető tanúk többsége elmondott olyan esetet, amikor valaki nagy bajában fogadalmat tett, és nem sokkal utána sorsa jobbra fordult. (1.), (9.), (14.), (24.), (25.), (30.), (32.), (35.), (36.), (37.), (38.), (39.). A vallomástevők egy része a saját fogadalmát mesélte el, mások hozzátartozóik fogadalmáról szóltak.


A fogadalmakat nyilvánvalóan a Szűz Mária segítő kézségébe vetett hit serkentette. Hatottak a csodás történetekben szereplő megsegített személyek példái is. Több tanú elmondta, hogy mások javaslata, biztatása késztette a fogadalom tételére. 


Abbafi Ilona csíkszenttamási nemesasszonynak Páter Mihalcz
 ajánlotta, hogy forduljon a „somlyai Boldogságos Szűz képéhez” és tegyen fogadalmat. A buzgó pap arra is vállalkozott, hogy az asszony kaláris gyöngyét elvigye Somlyóra és felakassza a kegyszoborra. Tulajdonképpen közvetítést vállalt a tanácsára fogadalmat tevő asszony és a Szűz Máriát megszemélyesítő kegyszobor között. (14.).


 Ugyanez a nemesasszony más alkalommal „Tekintetes Csató Sigmondné asszony javaslásából” tett fogadalmat. (14.).


Diák Katalin mádéfalvi asszony, tekintetes Zöld János úr felesége a házukhoz érkező híres Zöld Péter plébánostól kapta azt a tanácsot, hogy fia gyógyulása érdekében fohászkodjon a „somlyai Boldogságos Szűz képéhez” és tegyen fogadalmat. (24.).


Tankó Erzsébet csíkszentimrei lakos „nénje”, Tankó Anna javaslatára vállalta a fogadalmat. (33.). „Nénje” ajánlotta a gyergyószentmiklósi László Margitnak is, hogy újítsa meg fogadalmát. (35.).


A fogadalmak egy részét otthon, családi környezetben tették. Más fogadalmak Csíksomlyón, a kegyszobor előtt fogalmazódtak meg.


A tanúk egy része maga tett fogadalmat a saját gyógyulása érdekében. (1.), (4.), (5.), (8.), (25.), (30.), (36.). Más tanúk hozzátartozóik gyógyulásáért fordultak fogadalommal Szűz Máriához. (12.), (14.), (35.). Ismét mások valamelyik hozzátartozójuk, ismerősük fogadalmáról vallottak. (6.), (14.), (34.), (35.). Előfordult, hogy a fogadalmat anya és beteg lánya közösen tette. A megnémult lány fogadalomtételkor kimondott szava jelezte a gyógyulás kezdetét. (9.), (38.), (39.). Arra is volt példa, hogy az anya be nem tartott fogadalma után a beteg gyermek maga tett fogadalmat. (37.).


A tanúk többsége egy betegségről és egy fogadalomról vallott. Akadtak azonban olyan tanúk is, akik több betegség és több fogadalom történetét mondták el. (1.), (14.), (24.), (35.). Előfordult, hogy egy személy tett többször fogadalmat. (1.), (14.), (24.), (30.). Sárasi Sára, aki a gyimesi Lokban lakott, kétszer tett fogadalmat, mert az első fogadalom után csak fele baja múlt el. Fájás és viszketegség gyötörte a karját. Az első fogadalma után elmúlt a karfájása, de maradt a viszketegsége. Ennek elmúlásáért újabb fogadalmat kellett tennie. (30.).


A fogadalomtevők általában nagyon komolyan vették fogadalmaikat, és minden körülmények között igyekeztek teljesíteni azokat. Természetesen akadt kivétel, aki kívánságának teljesülése után elhanyagolta ígéretét. László Margit gyergyószentmiklósi asszony fogadalmat tett szembeteg fia gyógyulása érdekében. A fiú meg is gyógyult. Az asszony azonban más elfoglaltsága miatt nem teljesítette a fogadott zarándoklatot. A fiú szeme újra dagadni kezdett. Az anya újabb fogadalmat tett, amit teljesített is, és a gyerek végleg meggyógyult. (35.). A gyergyószentmiklósi Jakabfi István anyja is elmulasztotta a gyermeke gyógyulásáért tett fogadalma teljesítését. Ezért a lábzsugorodásából kigyógyult gyerek újra visszaesett betegségébe. Ezután a 10 éves fiú maga tett fogadalmat, amelyet teljesített. Betegsége teljesen elmúlt. (37.).

Fogadalmi tárgyak


Az 1784. évi tanúvallomások kiváló példákat nyújtanak a fogadalmi tárgyak, az ún. offerek adományozásának szokására. A magyar néprajzi irodalomban sok szó esett már az offerekről, offerálásról.
 Olvasható híradás előre átadott fogadalmi tárgyakról és utólag adományozott, hálát kifejező offerekről egyaránt. A néprajzi közleményeket lapozgatva az olvasóban megerősödik az a nézet, hogy az offer inkább a baj elhárulása után adományozott, hálát, köszönetet kifejező tárgy.
 Az 1784. évi székelyföldi tanúvallomások ennek ellenkezőjéről tanúskodnak. A somlyai Szűz Mária közbenjárásáért fohászkodó betegek legtöbbször előre elkészíttették vagy elkészítették, és gyógyulásukat remélve előre elhelyezték a kegyszobron vagy annak közelében a fogadalmukban felajánlott tárgyat. A vallomásokban emlegetett ékszerek, öltözetdarabok és testrészt ábrázoló tárgyak szó szerint értendő fogadalmi tárgyakként, vagyis fogadalomban felajánlott értékekként és jelképekként, feltételek nélkül, jobbára a várt gyógyulások bekövetkezése előtt kerültek a somlyai szent hely őreinek felügyelete alá. A vallomások szerint azonban a gyógyulás soha nem maradt el, sőt legtöbbször a fogadalomtétel után azonnal elkezdődött. Emiatt az események sorrendje némely elnagyolt vallomás esetében némiképp homályban marad és nem mindig követhető pontosan.


Nagyajtai Cserei Zsuzsanna 20 esztendeig gyötrődött gyermek kori lábtörésének következményeivel és makacs láborbáncával. Végül a Boldogságos Szűz „somlyai képe” előtt fogadalmat tett, hogy gyógyulása érdekében két ezüst lábat készíttet és azokat a kegyszobor mellé teteti. A két ezüst lábat testvére, Cserei Farkas készíttette el Bécsben. Remélt gyógyulása nem maradt el (1.). Cserei Zsuzsanna egy másik betegsége idején, nem sokkal a vallomástétel előtt újra ezüst lábat helyeztetett a csodatevő szobor mellé, hogy elmúljon lábának a sok gyaloglástól bekövetkezett dagadása. Pártfogójában ismét nem csalatkozott. 


A Csíksomlyón lakó Salamon Ágnes lófőfeleség vallotta, hogy néhai testvérbátyja Salamon Imre, aki 36 évig szenvedett fülfájásban, fogadalmat tett, hogy gyógyulása érdekében a Boldogságos Szűz somlyai „képéhez” „egy ezüstből öntetett fület fog függeszteni”. Amint fogadalmát teljesítette, azonnal csökkenni kezdett fülének fájdalma. (6.).


Péter Katalin szépvizi lakos, aki két évig küszködött oldalfájásával, fogadalma értelmében egy ezüst oldalt készíttetett „a Somlyai Boldogságos Szűz képéhez”. (25.), (34.). Később Péter Katalin a férjével együtt tett fogadalmat közelebbről meg nem nevezett „fogadékos” nyavalyájuk elmúlása érdekében. Ekkor két ezüst képet tettek a somlyai kegyszoborhoz. (25.).


Abbafi Ilona csíkszenttamási nemes asszony arról vallott, hogy hajdani férje, Boros Ferenc, fogadalomból 12 ezüst csillagot készíttetett a somlyai kegyszobor fejére.
 Levélben kérte testvérét, Boros Józsefet, hogy csináltassa meg a csillagokat. „Munkában lévén már a tsillagok”, amikor Boros Ferenc meglátta a gyógyulásához vezető álmot. (14.).


Ugyancsak Abbafi Ilona mondta el, hogy tífusz okozta hallássérülésének és szembajának gyógyulása érdekében fogadalmat tett. A nála vendégeskedő Mihalcz páterrel elküldte Somlyóra „kláris gyöngyét”. Kérte a papot, hogy akassza a gyöngyöt „a’ Boldogságos Szűz képére, s mondjon egy Szent misét a’ kép előtt”. Amint a páter kilépett a házból és elindult Somlyó felé, az asszony már érezni kezdte gyógyulását. (14.).


Galló Anna gyergyószentmiklósi asszony azt javasolta átmenetileg megnémult száj- és torokfájós leányának, Simon Annának, hogy közösen tegyenek fogadalmat: Sarlós Boldogasszony ünnepére gyalog menjenek „ki Gyergyóból” Csíksomlyóra, ott végezzenek ájtatoskodást, és egy aranyoztatott ezüst láncot függesszenek a Boldogságos Szűz „képéhez”. A lány hamarosan meggyógyult. Sarlós Boldogasszony ünnepén anya és lánya teljesítették fogadalmukat. Elgyalogoltak Gyergyóból Somlyóra és a kegyszobornál hagyták a megígért aranyozott ezüstláncot. (9.), (38.), (39.).


Ez a történet abban különbözik az előzőktől, hogy Galló Anna nyaklánca a beteg lány gyógyulása után, vagyis a köszönetnyilvánítás jeleként került a somlyai kegykép közelébe. Ajándékozásának szándéka ugyan szerepelt a gyógyulás előtti fogadalomban, de földrajzi akadályok és a fogadalom összetettsége miatt a tényleges ajándékozásra az időközben bekövetkezett gyógyulás után került sor, nem a gyógyulás előtt, mint az előző történetekben. Galló Anna fogadalmának ugyanis a lánc ajándékozása mellett része volt a Sarlós Boldogasszony napjára időzített fárasztó gyalogos zarándoklat is. A jámbor asszony a láncot Sarlós Boldogasszony napján akarta ajándékozni, függetlenül attól, hogy milyen stádiumban van a lánya betegsége. Mivel a gyógyulás a fogadalomtétel időpontja és Sarlós Boldogasszony napja között bekövetkezett, a fogadalmi adományként felajánlott lánc az adományozó eredeti elképzelésével ellentétben hálaadó jelként került a kegyszobor értéktárgyai közé.


A fentebbi történetekben ezüst ékszerek és ezüst offerek adományozásáról esett szó. Efféle drága fogadalmi adományokra azonban csak a módos rétegek tagjainak tellett. A közszékelyek és a székely szegénység nem tudott ezüst lábakat készíttetni bécsi ötvösökkel. Nem adhatott „kláris gyöngyöt” és ezüst láncot sem Szűz Mária somlyai szobrának ékesítésére és gazdagítására. A következő történet arról tanúskodik, hogy a szegényebb székelyek miként próbáltak fogadalmi tárgyakkal kedveskedni Szűz Máriának, illetve csodákra képes somlyai „képének”.


Sárasi Sára, kézfájásától és kézviszketegségétől akarván szabadulni, a vallatás előtti esztendőben gyimesi lakosként fogadalmat tett. Azt ígérte, hogy a Szűz Mária somlyai képére egy „ing ujjat” köt, Szent Antal tiszteletére pedig egy keresztet varr, amelyre „felvarrja” Jézus és a Boldogságos Szűz nevét. A fogadalomtétel után azonnal enyhültek fájdalmai, majd mire a kötés és a varrás elkészült, kézfájása végképp elmúlt. Újabb fogadalmat tett, hogy kezének viszketegsége is megszűnjön. Felajánlotta, hogy a somlyai kegyszobor kis Jézusának kezére egy kis tászlit, vagyis ráncolt csipke kézfodrot köt. Fogadalma ismét hatásos lett. Kezének viszketegsége hamarosan elmúlt. (30.).

Fogadalmi cselekedetek


A vallomások tanúsága szerint a fogadalmak fontos elemei voltak a nagy fizikai megpróbáltatással és sok lemondással, önmegtartóztatással járó cselekedetek, valamint a Szűz Máriának tetsző jelképes értékű viselkedések.


A gyergyószentmiklósi Galló Anna valószínűleg jómódban élt. Ezért számára és leánya számára nagy áldozatot jelentett a Gyergyóból Csíksomlyóra történő gyaloglás. Mégis ezt fogadta, mert szenvedni akart Szűz Mária segítő közbenjárásáért. (9.), (38.), (39.).


László Kajetán gyergyószentmiklósi fiatalember, akinek rút sebek borították a lábait, azt fogadta, hogy gyógyulása érdekében ötször elgyalogol Gyergyóból Csíksomlyóra búcsúba. Az első utat odafelé mezítláb kellett megtennie, mivel a csizma nem ment rá dagadt lábaira. Hazafelé már csizmát húzhatott, mert Somlyón elkezdődött rég várt gyógyulása. (36.).


Diák Katalin, mádéfalvi Zöld János úr hitvese, kétszer is megfogadta, hogy egy esztendőn át a Boldogságos Szűz minden ünnepén elzarándokol Csíksomlyóra és megjelenik a csodatevő Mária szobornál. Első alkalommal fia, második alkalommal férje gyógyulásáért tett fogadalmat. Először otthon, másodszor a somlyai kegyszobor előtt fogadkozott. Fia és férje egyaránt meggyógyult. (24.).


Abbafi Ilona csíkszenttamási nemes asszony fia gyógyulásáért megfogadta, hogy nyavalyatörésben szenvedő gyermekét hét alkalommal elviszi a somlyai kegyszoborhoz, és ott hét misét szolgáltat Szűz Mária tiszteletére. Este tette a fogadalmat. Másnap levitte a gyereket Somlyóra és misét mondatott. Azonnal el is kezdődött fia gyógyulása. (14.).


László Margit gyergyószentmiklósi lakos fogadalomból levitte szembeteg gyermekét Csíksomlyóra pünkösd napjára a „Boldogságos Szűz képe elé”, ahol misét is mondatott. (35.). Tankó Erzsébet is a csíki kegyhelyre vitte beteg gyermekét pünkösdkor, de ő a kegyszobor előtt imádkozva tett fogadalmat. Azt ígérte, hogy ölében felviszi a gyermeket a Szalvator hegyére. (12.). Bodó Anna mádéfalvi lakos ugyancsak Szűz Mária somlyai „képe” előtt fogadta meg, hogy hét alkalommal felkapaszkodik a Szalvator hegyre, és mind a hét felmenéskor addig nem jön le, amíg hét olvasót el nem mond. (4.).


A fogadalmak egy része a szombati naphoz, Szűz Mária ünnepéhez,
 illetve a kékhez, Szűz Mária kedvenc színéhez kötődött. Boldizsár Anna somlyai hajadon, aki szembetegségben szenvedett, megfogadta, hogy gyógyulása érdekében hajadoni állapota végéig szombatonként nem végez munkát és nem eszik főtt ételt. (8.). Péter Katalin szépvízi asszony arra vállalkozott, hogy egy esztendeig szombatonként csak száraz kenyéren és vízen él. Oldalfájdalmai elmúlását remélve azt is megfogadta, hogy egy esztendeig kizárólag kék ruhákban jár. (25.), (34.). Mihályfi Antal a somlyai ferences kolostor kovácsa, aki baleset által fejsérülést szenvedett, a csodatevő kegykép előtt fogadalom gyanánt egy esztendőre lemondott a szombati borivás örömeiről. (29.).

Fogadalmi rítusok


Sok tanú vallott arról, hogy a Boldogságos Szűz somlyai képe előtt misét mondatott maga vagy családtagja gyógyulása érdekében. Kevesen fogalmazták meg azonban, hogy ezt fogadalomból tették. A misemondatás ténye egyrészt valamilyen fogadalom teljesítésének, pl. fogadalmi tárgy átadásának, somlyai gyalogos zarándoklat véghezvitelének kiegészítő rítusaként jelent meg a vallomásokban. Másrészt fohászkodás, könyörgés, imádkozás keretcselekményeként emlegettek misét a vallomástevők. Előfordult, hogy a fogadalomtétel a kegyhelyen mondatott mise alatt történt meg.


Néhány vallomásban egyértelműen megfogalmazta a tanú, hogy fogadalomból mondatott misét Csíksomlyón, illetve a misemondatás része volt fogadalmának.


Abbafi Ilona csíkszenttamási nemesasszony két alkalommal is belefoglalta fogadalmába a misemondatást. Amikor nyavalyatörésben szenvedő fia gyógyulását szerette volna elérni, azt fogadta, hogy gyermekét hétszer elviszi Csíksomlyóra és ott hét misét szolgáltat a Boldogságos Szűz tiszteletére. Amikor saját gyógyulása érdekében „kláris gyöngyét” átadta Mihalcz páternek, kérvén, hogy akassza azt a Boldogságos Szűz somlyai „képére”, azzal is megbízta a pátert, hogy mondjon egy misét a kegyszobor előtt. (14.).


László Margit gyergyószentmiklósi asszony megfogadta, hogy pünkösd napjára leviszi beteg fiát Csíksomlyóra, és ott a „Boldogságos Szűz képe előtt” misét mondat. (35.).


Nem használta vallomásában a fogadalom, fogadás szót Tankó Erzsébet csíkszentimrei fiatalasszony, mégis fogadalomról számolt be, amikor elmondta, hogy „két szent misét szolgáltattam a’ Somlyai Boldogságos Szűz képe előtt arra végre, hogy az Boldogságos Szűz tejet adgyon emlőmbe”. (33.).


Nincs nyoma a vallomásokban, hogy valaki gyónását és áldozását tekintette volna fogadalma részének. Imádkozást is csak olvasó-mondás formájában fogadtak. Bodó Anna mádéfalvi lakos, amikor megfogadta, hogy gyógyulása érdekében Csíksomlyón hét alkalommal felkapaszkodik a Szalvator-hegyre, azt is vállalta, hogy mind a hét felmenetelkor addig nem jön le a hegyről, amíg hét olvasót el nem mond. (4.). A szembeteg Bottár Anna Somlyón, a kegyszobor előtt olvasót imádkozva megfogadta, hogy gyógyulása érdekében minden nap, amikor lehet, elimádkozza az olvasót. (5.).

Könyörgés, fohászkodás, esedezés


A vallomástevők történetei bővelkedtek ugyan fogadalmakban, de nem minden csodás gyógyulást előzött meg fogadalomtétel. Legalábbis a tanúk nem mindig beszéltek róla. Ellenben a csodás gyógyulások elengedhetetlen előzményének számított a buzgó Mária tiszteletből táplálkozó imádkozás, amely kérés, könyörgés, fohászkodás, esedezés formáját ölthette.


A Szűz Máriához intézett fohászok tulajdonképpen bárhol megfogalmazódhattak, pl. úton, veszélyhelyzetben is. (14.). A tanúvallomásokban megemlített kérések legtöbbje azonban a somlyai kegyhelyről szállt Szűz Mária felé. (1.), (22.), (26.), (27.), (28.), (31.), (32.). A fohászkodók bizonyára úgy gondolták, hogy kérésük előbb talál meghallgatást, ha a csodatevő kegyszobor lábainál szövik imáikba. Ezért a betegségben szenvedők és a bajokkal küszködők igyekeztek eljutni Csíksomlyóra, hogy ott, a híres „Mária kép” előtt találják meg testi gyógyulásukat és lelki megnyugvásukat.


György Ilona menaságujfalui asszony, aki karjának zsugorodása miatt sokat szenvedett, szépen mondta el somlyai fohászkodásának történetét: „…eljövék ide az Klastromhoz Portiunkula bútsújára, és az Boldogságos Szűz képének tiszteletére meg gyóntam, az Úr testét is magamhoz vettem, a’ felett annak előtte egy héttel Szent misét is mondattam az Boldogságos Szűz tiszteletére, azután sokáig imádkoztam a’ Boldogságos Szűz képe előtt”. (26.).


Borsos Ilona, csíkrákosi özvegy kántorné nagy betegségében szekérrel vitette magát Csíksomlyóra. Miként vallotta: „A Boldogságos Szűzhöz foljamodtam, hogy vigasztalna meg nyavaljámból, elmondván ottan a’ kép előtt egy olvasót”. (13.).


A kilenc esztendőn át világtalan Fodor Ilona odavezettette magát a Boldogságos Szűz somlyai „képéhez”, hogy a kegyszobor közelében imádkozhasson látásának visszatéréséért. (17.). Két heti vakság után Bottár Anna is az öccsével, Bottár Jánossal vezettette el magát a somlyai templomba, ahonnan sok könyörgés és imádkozás után vezető nélkül indulhatott haza. (5.).


A szülők, főleg az anyák beteg gyermekeket is igyekeztek elvinni a somlyai kegyszobor elé. Így cselekedett Tankó Anna csíkcsicsói asszony is, akinek kislánya szarvszerű dudorral született. (27.).


A somlyai diák ugyancsak a kegyszobor előtt imádkozva kereste gyógyulását és vígasztalódását. (28.).


A szentéletű Sükösd Borbála asszony, rossz egészségi állapota miatt, nem tudott elmenni a somlyai templomba, ezért megkérte ismerősét, a kordaviselő Tamás Katalint, hogy menjen el a Boldogságos Szűz „klastrombeli képéhez”, és ott imádkozzon érte. (21.).


A Somlyón tartózkodó, gyógyulni vágyó betegek közül sokan misét mondattak a ferences barátokkal a kegyszobor előtt. Miséjükön különösen sokat imádkoztak és fohászkodtak. (1.), (6.), (7.), (8.), (24.), (26.). A misemondatást legtöbben összekapcsolták somlyai gyónással és áldozással. (26.), (32.), (36.), (37.).


A gyógyulást váró betegek „sűrű könnyhullajtások” (27.) közepette sokáig imádkoztak térdenállva a kegyszobor előtt. (25.), (26.), (37.). Sokan végigmondták az olvasót. (13.), (27.), (31.). Bottár Anna az ún. táblás olvasót
 imádkozta, amikor „fogadását” megtette. (5.). Aki nem az olvasómondás szabályai szerint sorakoztatta imádságait, az a miatyánkokat és az üdvözlégyeket valószínűleg a népi hitvilágban szerepet játszó számok szerint
 csoportosította. György Ilona menaságujfalui asszony, amikor érzékelte gyógyulásának első jelét, a kegyszobor előtt hálából hét miatyánkot és hét üdvözlégyet imádkozott el. (26.). A gyengélkedő somlyai diák, Péter Antal ugyancsak hét miatyánkkal és hét üdvözléggyel fohászkodott Szűz Máriához a kegyhely áldoztató rácsa előtt. (28.).


Szinte természetes, hogy a kegyszobor közelében a vigasztalódni vágyók leginkább térdelve mondták el imádságaikat. A csíktaploczai Bottár Anna már a somlyai templom ajtajában térdre esett, úgy fohászkodott gyógyulásáért. (5.).


A somlyai ferences barátok egyik régies gyógyító rítusát örökítette meg a Csíksomlyón lakó Márk Katalin asszony, amikor vallomásában elmondta, hogy a Boldogságos Szűz Mária somlyai „képe” előtt, misemondás közben az evangélium egy ijedtségtől megnémult gyerek feje fölött „olvastatott”, mire a gyermek azonnal megszólalt. (7.).

Szent idők, szent alkalmak

Az 1784. évi vallomásokban elmondott csodás történetek egy része néhány évvel a vallomástétel előtt, más része sok évvel korábban történt. Bottár Anna vallomása 38 év távolába, vagyis 1746 tájára nyúlt vissza. (5.), (22.). Tankó Anna leánykájával 27 éve, vagyis 1757 körül történt a csoda. (27.). György Ilona keze 23 éve, 1761 táján gyógyult meg a kegyszobor előtt. (26.). Vitos Katalin tíz esztendős korában, tehát kb. 1736 körül látta karácsonykor a kegyszobor Szűz Máriájának kezében az égő gyertyát, kis Jézusának kezében pedig a vörös rózsát. (23.). Sok csodás gyógyulás történt az 1770-es években. (8.), (15.), (24.), (27.), (28.), (29.), (31.), (36.). Friss élménynek számított Sárasi Sára 1783. évi gyógyulása. (30.).


A fogadalomtétel, a fohászkodás, a bajok elhárításáért végzett imádkozás kiváló alkalma volt a sok falu népét vonzó somlyai búcsú.
 Mivel a gyógyulni vágyók egyéni zarándoklat formájában is felkereshették a somlyai kegyszobrot, illetve számukra a szobor közelségének érzése, „Mária képének” látása, a nagy áhítat, az elmélyült imádkozás, a várt és bekövetkezett gyógyulás jelentette a maradandó élményt, a szobor felkeresésének egyik lehetséges alkalma, a búcsú, a vallomásokban kissé árnyékban maradt. A tanúk lejegyzett történeteiben a búcsú szó öt alkalommal fordul elő, meglepő módon néhányszor különös íráshibával, elírással. Háromszor általánosságban emlegették a somlyai búcsút. (35.), (36.), (37.). Galló Anna és leánya Sarlós Boldogasszony napján gyalogolt el Gyergyóból Csíksomlyóra, a búcsúra. (38.). György Ilona a Porciunkula búcsút kereste föl. (26.). Feltételezhető, hogy sok más alkalommal is búcsú idejéhez kötődött a csodás gyógyulás, pl. amikor pünkösd ünnepére vitték el a beteg gyereket Somlyóra, (12.), (35.), de a történeteket előadó tanúk ezekben az esetekben nem használták a búcsú kifejezést.


A XVIII. században a falvak népe jobbára nem naptári dátumokkal, hónapok nevével, napok számával, hanem ünnepnevekkel jelölte meg az események időpontját. Az 1784. évi vallomásokban is egyházi ünnepek nevével határozták meg a tanúk a fogadalmak, a somlyai zarándoklatok, a kegyszobor előtti imádkozások és a csodás gyógyulások idejét. A megnevezett ünnepek egy része jellegzetes „somlyai” ünnep volt, illetve fontos szerepet töltött be a Kárpát-medence ferences kolostorainak hitélet-szervező hagyományaiban.


A vallomásokban a legkülönbözőbb események időpontjának jelölésére az alábbi ünnepnevek fordultak elő: Gyümölcsoltó Boldogasszony (márc. 25.), (24.), (30.), Pünkösd, pünkösd szombatja, (12.), (35.), Sarlós Boldogasszony (júl. 2.), (9.), (38.), (39.), Porciunkula (aug. 2.), (26.), Nagyboldogasszony (aug. 15.), (27.), Szent Ferenc napja (okt. 4.), (27.), Mindenszentek napja (nov. 1.), (39.), Szent Miklós napja (dec. 6.), (32.), Boldogságos Szűz fogantatásának napja (dec. 8.), (32.).


Közülük Sarlós Boldogasszony a csíki ferences kolostor templomának titulusa, pünkösd pedig a somlyai kegyhely legjellegzetesebb búcsúnapja. Porciunkula és Szent Ferenc napja a ferences rend legnagyobb ünnepei. Porciunkulát különösen olyan vidékeken tartotta számon a nép, ahol a táj ferences kolostora mellett valaha kordaviselő társulat működött. A Boldogságos Szűz fogantatására emlékező ünnep köznépi emlegetése valószínűleg kapcsolatba hozható a szeplőtelen fogantatás tana iránti obszerváns ferences elkötelezettséggel.


Előfordult olyan buzgó Mária tisztelő is, aki fogadalomból bizonyos ideig Szűz Mária minden ünnepén elzarándokolt a somlyai kegyszoborhoz. (24.).

Gyógyulások


A vallomásokban elmondott konkrét, részletes, élményszerűen előadott betegségtörténetek legtöbbször megmagyarázhatatlan, csodás gyógyulással végződtek. A gyógyulás történhetett gyorsan, közvetlenül a fogadalomtétel után, illetve a somlyai „kép” előtti fohászkodás közben, vagy lassan, hetek, hónapok alatt végbemenő fokozatos javulással. A kétféle gyógyulás között átmenetnek tekinthetők azok az esetek, amikor a gyógyulás a fogadalomtétel vagy a fohászkodás után azonnal elkezdődött, de lassan fejeződött be.


Fogadalomtétel utáni azonnali gyógyulás történetét mondta el Diák Katalin mádéfalvi nemesasszony, aki a saját házában tette fogadalmát ölében tartva nyavalyatörős fiacskáját. Amint „feltette magában” elhatározását, még a fogadalomra bíztató Zöld Péter plébános jelenlétében, „meg éledett” a gyermeke. (24.). Tankó Erzsébet csíkszentmihályi asszony a somlyai kegyszobornál tett fogadalma után, a Szalvator hegyére tartva vette észre, hogy ingadozó fejű leánykája meggyógyult. (12.). Péter Katalin szépvízi asszony is fogadalma megtétele után azonnal érezte oldalfájásának elmúlását. (25.). Bodó Anna a somlyai kegyszobor előtt tett fogadalmának napját követő éjszaka tapasztalta gyógyulását. (4.). Abbafi Ilona csíkszenttamási nemesasszony este tette fogadalmát. Másnap reggel „fogadása” értelmében elvitte nyavalyatörős gyermekét a somlyai kegyszobor elé, ahol a fiúcska meggyógyult. (14.).


A somlyai kegyszobor előtt végzett imádkozás, fohászkodás után látványos gyorsasággal gyógyult meg Tankó Anna csíkcsicsai asszony leánya. Mire hazaértek a templomból, a leányka homlokáról eltűnt a születése óta ott csúfkodó szarvszerű csomó. (27.). Péter Antal csíkszentsimoni lakos somlyai diák korában a kegyszobor előtt elmondott hét miatyánk és hét üdvözlégy után elindulhatott társaihoz a majálisra. (28.). György Ilona menaságujfalui asszony zsugorodott keze úgy meggyógyult a somlyai „kép” előtti hosszú imádkozása alatt, hogy másnap kendert szőhetett vele. (26.). Buzás Anna elvesztett hallása a somlyai kegyszobor előtt tért vissza, úgy, hogy imádkozása közben egyszer csak hallani kezdte a pap prédikációját. (32.).


A lassú gyógyulásra jó példát tartalmaz Szabó Katalin vallomása, aki hólyagfejű gyermekét vitte a somlyai kegyszobor elé. Imádkozásai után hazatérve tapasztalta, hogy a fiúcska fejének tetején a hólyag helyett csont kezd nőni. Egy hónap alatt olyan koponyája lett a gyereknek, mint bárki másnak. (31.), (27.). Viszonylag lassan gyógyult meg Cserei Zsuzsanna lábdagadása is. (1.).


Sok vallomásban olyan történet hangzott el, amely csodás kezdetű, de lassan végbemenő gyógyulásról adott hírt. Boldizsár Anna, aki két esztendeig vakon élt, a somlyai kegyszobor előtt úgy visszanyerte látását, hogy vezető nélkül haza tudott menni. Utána két hét alatt teljesen meggyógyult. (8.). Bottár Anna hét héten át nem látott. Öccse vezette Somlyóra Szűz Mária „képe” elé, ahol fogadalma és imádkozása után hirtelen annyira látni kezdett, hogy a „képet” is felismerte és vezető nélkül haza tudott menni. Két hét alatt szeme fájdalma teljesen elmúlt és látása tökéletes lett. (5.). Galló Anna száj- és torokfájás miatt megnémult leányának a fogadalomtétel másnapjára annyira megjött a hangja, hogy meg tudott gyónni. Teljes gyógyulása egy hónap alatt következett be. (38.).

AZ ELRAGADTATÁS EREJE. HIT A CSODÁKBAN

Kérdések és feleletek 

Ha rátekintünk a tanulmányom függelékében közzétett 1784. évi vallatási kérdésekre, láthatjuk, hogy a kérdésekben olyan események adatai is szerepelnek, amelyekről nem esett szó a vallomásokban. Úgy látszik, bizonyos közszájon forgó történetek hitelessége az 1784. évi vizsgálat során nem igazolódott. Ez többféle okkal magyarázható: 1. Azok, akikkel történtek a csodás események, már nem éltek, vagy nem tudtak megjelenni a vizsgálóbiztosok előtt. 2. A csodásnak tartott események részesei nem akartak tanúságot tenni a velük történt megmagyarázhatatlan dolgokról. 3. A kérdésekben megfogalmazott csodás események némelyike nem történt meg, illetve bizonyos megmagyarázható esetek híre indokolatlanul csodás eseményként kelt szárnyra.


A kérdések alábbi csodás gyógyulási és helyzetjavulási esetei nem kerültek szóba a vallomásokban, következésképp, nem igazolódtak 1784-ben:

7. kérdésből: Mihály Jakab ferences páter szakadásból történt gyógyulása.

8. kérdésből: A Kirulyban üdülő Boros Zsuzsanna hirtelen meghalt unokájának, Bethlen Tamásnak a föltámadása.

10. kérdésből: Gróf Kornis Anna asszony „vérpökéseinek” elmúlása.

15. kérdés második feléből: Szilágyi Katalin gyógyulása.

16. kérdés második feléből: Pottyandi Márton Mihály gyógyulása. (Válasz nélkül maradt a kérdés annak ellenére, hogy Pottyondi Márton Mihály felesége, Vitos Katalin vallomást tett, de úgy látszik férje gyógyulásáról elfelejtett szólni.) (23.)

17. kérdés második feléből: Kuna László ferences páter hurutjának gyógyulása.

18. kérdés első feléből: Nagyváradi muzsikus vak feleségének gyógyulása.

18. kérdés második feléből: Paschalis Ambrus ferences testvér megmenekülése az Olt vize által okozott veszedelemből.

19. kérdésből: Veress Jeremiás ferences testvér gyógyulása többféle betegségből.


Két esetben a vallomástevők szóba hozták ugyan a kérdésekben szereplő személyeket, de érdemi választ nem adtak. Ilyen eset volt a 16. kérdésben emlegetett Sükösd Borbála históriája. A beteg neve szerepelt ugyan a (21.) tanú vallomásában, de érdemi dolog nem derült ki a csodalátó jámbor asszony gyógyulásáról. A másik ilyen eset a 20. kérdésben emlegetett Rancz János csíkszeredai polgárhoz kapcsolódott, akiről beszélt ugyan két tanú (19.), (20.), de csodás gyógyulásának ismertetésével mindketten adósak maradtak.


A 12. kérdésben emlegetett Bartalis János hajdani betegségéről és gyógyulásáról a tanúként megidézett Bartalis fiúk negatív választ adtak. (2.), (3.). Ugyancsak negatív válasznak fogható föl Incze Krisztina felelete a 15. kérdés első felére (11.), valamint Füleki Imre válasza a 14. kérdésre. (18.).


A 9. kérdésben olyan témát feszegettek a vizsgálóbiztosok, amely a ráböjtöléssel, a rontó imádsággal, a rontó misével, a fekete mágiával rokon.
 Egy tétova ifjú nő erőtlen válasza (15.) nem tudta megerősíteni a párok elválasztása céljából mondatott misék létezését, illetve szerelmi kapcsolatok felbontásában Szűz Mária segítő közreműködésének feltételezését.


A kérdések alábbi csodás gyógyulási és helyzetjavulási eseteiről hangzottak el érdemi vallomások:

11. kérdésből: Boros Ferencné Abbafi Ilona gyógyulásáról. (14. harmadik).

13. kérdésből: Fodor Ilona vakságáról és gyógyulásáról. (16.), (17.).

21. kérdésből: Simon Anna gyógyulásáról. (9.), (38.), (39.).


A vallomásokban jócskán felbukkannak olyan történetek, amelyeknek szereplői nem fordulnak elő a kérdésekben, amelyekre a vizsgálóbiztosok konkrétan, „személyre célzottan” nem kérdeztek rá, és amelyek az általános kérdésekre adott feleletek során formálódtak ki. Ezek a történetek az 1784. évi vizsgálat művelődéstörténeti „hozadékai”, mert valóban új információkhoz juttatták a somlyai kegyszobor csodás megnyilatkozásai után érdeklődő Batthyány Ignác püspököt.


A kérdésekben nem szereplő, de a tanúvallomásokban érdemben előadott, tehát a kérdések információkészletéhez képest új, csodás gyógyulási, helyzetjavulási és csodalátó történetek:

Cserei Zsuzsanna elvágott ujjainak összeforrása (1.).

Cserei Zsuzsanna lábtörésének és orbáncának gyógyulása (1.).

Bodó Anna gyógyulása vak suly-ból (4.).

Bottár Anna szembetegségének és átmeneti vakságának megszűnése (5.), (22.).

Bottár Anna ficamból eredő lábdagadásának megszűnése (5.), (22.).

Salamon Imre fülfájásának gyógyulása (6.).

Márk István István nevű fiacskájának gyógyulása ijedtség okozta némaságából (7.).

Boldizsár Anna vakságának elmúlása (8.).

Tankó Erzsébet Anna nevű csecsemőjének gyógyulása (12.).

Boros Ilona karfájásának elmúlása (13.).

Boros Ferenc úr melankóliájának gyógyulása (14.).

Abbafi Ilona Boros Pál nevű fiacskájának gyógyulása nyavalyatörésből (14.).

Abbafi Ilona szerencsés leesése kocsijáról (14.).

Tamás Katalin csodalátása (21.).

Vitos Katalin csodalátása (23.).

Vitos Katalin farficamának gyógyulása (22.).

Diák Katalin Zöld Antal nevű fiacskájának gyógyulása nyavalyatörésből (24.).

Zöld János úr gyógyulása hagymáz-ból (24.).

Péter Katalin nagy oldalfájásának elmúlása (25.), (34.).

Péter Katalin és férje István József gyógyulása „fogadékos nyavalyából” (25.).

György Ilona karzsugorodásának gyógyulása (26.).

Tankó Anna Szabó Katalin nevű leányának megszabadulása a homlokán nőtt szarvszerű csomótól (27.).

Tankó Anna István nevű unokája, Szabó Katalin fia hólyag fejének megcsontosodása (27.), (31.).

Péter Antal diák gyógyulása erőtlenségéből (28.).

Mihályfi Antal ferences kovács fejsérülésének gyógyulása (29.).

Sárasi Sára karfájásának és karviszketegségének gyógyulása (30.).

Buzás Anna hallásának megjavulása (32.).

Tankó Erzsébet szoptatási képességének megjavulás (33.).

László Margit Kristóf nevű fiának gyógyulása szemdagadásból (35.).

László Kajetán lábsebeinek gyógyulása (35.), (36.).

Jakabfi István lábzsugorodásának gyógyulása (37.).

Tagadók és ingadozók

A vallomástevők többsége az elmondott csodás gyógyulást és helyzetjobbulást Szűz Mária közbenjárásának tulajdonította. Néhány tanú azonban tagadó, illetve ingadozó választ adott. Nem erősítette meg csodás körülmények közrejátszását, és nem nyilatkozott egyértelműen arról, hogy a tőle megkérdezett, illetve az általa elmondott gyógyulásban jutott-e közvetlen szerep természetfeletti erőnek.


A következő vallomásokat tekinthetjük tagadónak, illetve ingadozónak: Bartalis István válaszát (2.), Bartalis Ádám válaszát (3.), Incze Krisztina feleletét (11.), Gegő Péter feleletét (16.), Füleki Imre válaszát (18.), Rancz János válaszát (19.), Gecző Klára tétova feleletét (20.).


Hozzájuk társítható még a szerelmi döntésén meditálgató nemesasszony, Török Rozália, de ő nem betegség gyógyulásáról adott számot. Figyelemre méltó még nemes Boros Ferenc vélekedése, aki gyógyulását részben a borszéki borvíznek, főképpen azonban a Boldogságos Szűznek tulajdonította. Felesége vallomása szerint, a gyógyító borvízre álmában a somlyai Boldogságos Szűz hívta föl férje figyelmét. Következésképp Boros Ferenc véleményét, bár a gyógyulás közvetlen oka tekintetében racionális elemet is tartalmaz, a csodás gyógyulásokat igenlő megnyilatkozások közé sorolhatjuk. (14.).


A tagadó válaszoknak sokféle oka lehetett. Néha az érintettek talán valóban nem tudtak csodás gyógyulásokról beszámolni, mivel betegségük elmúlása nem látványosan, varázsütésre történt, hanem elhúzódott. Esetleg úgy érezték, hogy a somlyai kegyszobor előtt elmondott imáik nem voltak elég „foganatosak” (11.). Mások, főleg férfi leszármazottak, mintha röstelkedtek volna amiatt, hogy apjuk csodás gyógyulás hírébe keveredett, és igyekeztek úgy viselkedni, mint aki semmit sem tud. A két Bartalis testvér szinte fölényes merevséggel tagadta, hogy apjuknak, Bartalis Jánosnak valaha megjavult volna a látása (2.), (3.). Nehezen érthető, hogy ha átmenetileg sem következett be Bartalis János látásának javulása, miért terjedt el a gyógyulásáról szóló hír olyannyira, hogy története még a vizsgálóbiztosok 12. kérdésébe is bekerült. Lehet, hogy a hajdani átmeneti javulást a két idősödő, büszke lófő nem tartotta érdemesnek a megemlítésre. Helyette mindketten azt hangsúlyozták rövidke vallomásukban, hogy apjuk vakon halt meg. Azt is mondhatnánk, hogy nem a 12. kérdés lényegére válaszoltak. A kérdező ugyanis nem arra volt kíváncsi, hogy Bartalis János vakon vagy látóként halt-e meg, hanem azt firtatta, hogy a nevezett személy „fájdalmas szemei” egy bizonyos alkalommal a Boldogságos Szűz somlyai képe előtt meggyógyultak-e. Feltételezhető, hogy Bartalis János egész életében fájós szemű ember volt, aki élete utolsó hét évét vakon élte le. Vaksága előtt krónikus szembetegsége időnként rosszabbodhatott és javulhatott. Az egyik ilyen javulás a somlyai templomban következhetett be. Ennek terjedhetett el a híre úgy, hogy az 1784. évi vizsgálat kérdezői szerepeltették az esetet kérdéseikben.


Füleki Imrének, különös módon, fogalma sem volt arról, hogy apja, Füleki Sándor miként szokott le a pálinkaivásról, holott a 14. kérdés tanulsága szerint mások tudtak a somlyai kegyszobor előtti fohászkodásáról és életmód-változtató nagy elhatározásáról (18.). Rancz János és felesége sem akarták ismerni idősebb Rancz János gyógyulásának körülményeit, de ők legalább arra emlékeztek, hogy „imádság által nyerte meg gyógyulását” (19.), (20.). Gegő Péter igyekezett lerázni magáról az érdemi felelet terhét, mintha a csodás gyógyulás tanúsítása a jegyzetelő előtt valamiféle székely férfihoz méltatlan, gyermekded dolog lenne, és anyósa gyógyulási történetének elmondását, nagy komolykodva feleségére, Péter Máriára hárította (16.), (17.).

Csodavárók, csodaérzők, csodatanúsítók


A vallomások nagy többsége azzal a gondolattal zárult, hogy a bemutatott gyógyulás és helyzetjavulás a Boldogságos Szűz Mária közbenjárásának, segítségének köszönhető. (1.), (4.), (5.), (7.), (8.), (9.), (12.), (13.), (14.), (17.), (22.), (24.), (25.), (26.), (27.), (28.), (29.), (30.), (31.), (32.), (33.), (34.), (35.), (36.), (37.), (38.), (39.). Az átlagosnál árnyaltabb feleletet adott Jakabfi István gyergyószentmiklósi lakos, aki azt mondta, hogy a vele történt csodás gyógyulást „Isten után … a Boldogságos Szűz esedezésének” tulajdonítja (37.). Cserei Zsuzsanna mind a két gyógyulását „a Boldogságos Szűz csodatételinek” tartotta (1.). Galló Anna nemesasszony Attestatum-ot, tanúságlevelet íratott lánya csodás gyógyulásáról, és az írást felolvasta két megidézett papnak a somlyai klastrom sekrestyéjében (9.). A vizsgálat során megszólaltatott tanúk szinte visszatérő nyelvi formulaként használták azt a kijelentést, hogy az általuk ismertetett gyógyulás nem az orvosságoknak, hanem a Boldogságos Szűz Mária közbenjárásának köszönhető. (5.), (29.), (30.), (33.), (39.).


A vallomásokban helyet kaptak olyan egyszerű esetek, amelyek nem voltak igazi gyógyulások, illetve csak áttételesen értelmezhetők gyógyulásnak. Ilyen a tétova ifjú hölgy esete, aki valamiféle különös okból nem ahhoz ment feleségül, akit először élete párjául kiszemelt (15.). Ilyen eset a csíkszeredai Füleki Sándor története, aki egyik percről a másikra, hirtelen megutálta a pálinkát (18.). Abbafi Ilona nagyasszonynak ritka szerencséje volt, hogy a megvadult lovak által repített kocsijáról nem egy sziklára, hanem puha talajra esett (14.). Nehezen tekinthető érdemleges gyógyulási esetnek a majális után sóvárgó fáradékony, levert diákfiú megélénkülésének története (28.).


Nyilvánvaló, hogy nem sorolható a gyógyulási történetek közé Tamás Katalin és Vitos Katalin látomása (21.), (23.).


A vallomások valóságos gyógyulási történeteinek fontos jellemzője, hogy a megnevezett betegségekből, bármilyen bonyolultak és súlyosak voltak is azok, legalább átmeneti időre meg lehetett gyógyulni. A tanúk nem adtak elő irreális történeteket, pl. tényleges halott föltámadását és hasonlókat. A vallomásokban a láb dagadása lelappadt, a karfájás elmúlt, a nyavalyatörés véget ért, a seb behegedt, a károsult hallás megjavult, a gyenge, homályos látás élesedett, az ijedtségtől megnémult gyerek megszólalt, a zsugorodott kar megmozdult, a gyerekágyas asszony teje megszaporodott, a születési rendellenesség eltűnt: a hiányzó csont megnőtt, a fölösleges homlokdudor visszafejlődött. Mindezek a kedvező változások azért öltöttek csodás arculatot, mert a vallomástevők megítélése szerint nem gyógykezelés hatására következtek be, hanem kezdetük egybeesett a Szűz Máriának tett fogadalommal, vagy a somlyai Szűz Mária szobor előtti esedező imádkozással.


Nem feladatom annak latolgatása, hogy Szűz Mária közbenjárására, csodás változások formájában közvetlenül segítette-e isteni erő a vallomásokban szereplő betegek gyógyulását, vagy pedig a fohászkodók és imádkozók sorsának jobbra fordulása a gyógyulás utáni felfokozott vágyakozással, a fogadalom és a „Mária látása” révén megnövekedett akaraterővel, a somlyai kegyszobor megpillantása által okozott felemelő lelki élménnyel, a Szűz Mária segítségébe vetett, fölerősödött bizalommal függött össze.  Bárhogy, bármilyen gyógyító erő hatására következtek is be a vallomásokban emlegetett gyógyulások, a Szűz Mária somlyai „képéhez” forduló szenvedő embereket a hitük gyógyította meg.

A FORRÁSKÖZLÉS MÓDJA


Tanulmányom függelékeként közzé teszem az 1784. évi vizsgálat kérdéssorának és vallomásainak teljes szövegét. Betűhív közlésre törekedtem, de mivel a kérdéssor és a jegyzőkönyv legkevesebb négy kéz által írt fogalmazvány formájában állt rendelkezésemre, a szöveg használhatósága érdekében elkerülhetetlen volt, hogy az alábbi apró beavatkozásokat és változtatásokat elvégezzem:


- Minden tanú bemutatása után szerepelt a „Iuratus, examinatus, fassus est”, („megeskettetett, megkérdeztetett, vallotta”) kifejezés, vagy annak valamiféle rövidítése, illetve más nyelvi változata, mint a XVIII. századi joggyakorlat szokványos formulája, amelyet következetesen elhagytam. Ugyanígy elhagytam azokat a latin kifejezéseket, amelyek némely vallomás végén arra utaltak, hogy a tanú mást már nem tud (pl. de caetero nihil, de reliquo nihil stb). Az efféle elhagyásokat zárójelbe tett gondolatjellel (-) jeleztem. Ha a tanú nem válaszolt valamelyik kérdésre, és erre a tényre latin megjegyzés utalt, a megjegyzést elhagytam, és zárójel nélküli, sima gondolatjelet – alkalmaztam. 


- Tollhibának számító szóismétlések esetén az elhagyott ismételt szó helyére, illetve fogalmazási rendellenesség miatt elhagyott fölösleges magyar szó helyére három pontot … tettem.


- Ha korabeli elírás vagy a szöveg értelmezhetősége miatt új magyar szót kellett alkalmazni, azt szögletes zárójellel különböztettem meg a többi szótól.


- A latin nyelvű tanúbemutató szövegrészek elején a „testis”, „tanú” szó alkalmazása nem volt következetes, miként a megkérdezettek számozása sem. A számozást az eredeti jegyzőkönyvben a (34.) tanúnál eltévesztették. A számsort kiigazítottam. A vallomások előtt a tanú számát kiemeltem és zárójelbe tettem, pl. (5.). Ilyen formában hivatkoztam a tanúkra, illetve a vallomásokra a tanulmány szövegében is.


- A vallomásokból az eredeti kérdésekre utaló „ad Primum”, „ad Secundum” és hasonló, következetesség nélkül előforduló kifejezéseket kihagytam. Helyettük zárójel nélküli, sima sorszámokat, pl. 1., 2. stb. használtam.


- A múlt idejű igealakok, valamint a hely- és időhatározós viszonyszók, pl. alatt, előtt, fölött, mellett stb. végére következetesen két tt-t írtam.


- A rövidítéseket, pl. B = Boldogságos, Sz = Szent föloldottam.


- A szavak következetlenül használt nagy kezdőbetűjét lehetőség szerint ritkítottam. 


- A magánhangzók következetlenül elhagyott ékezeteit kiraktam, különösen azokon a helyeken, ahol ezt a szöveg megértése kívánta.


- A központozás pontjainak és vesszőinek alkalmazását a szöveg könnyebb értelmezhetősége érdekében a XX. század végi gyakorlathoz közelítettem.


- A tanúbemutató latin szövegrészek, valamint a kérdésekben és a vallomásokban előforduló érdemleges latin kifejezések magyar fordítását a „Latin nyelvű szövegrészletek magyar fordítása” címszó alatt közlöm.

LATIN NYELVŰ SZÖVEGRÉSZLETEK MAGYAR FORDÍTÁSAI

A tanúk bemutatásai

1. Cserei Zsuzsanna, néhai tekintetes, nagyajtai Cserei János leánya, 59 éves.

2. Bartalis István, csíksomlyai lófő, 56 éves.

3. Bartalis Ádám, csíksomlyai lófő, 64 éves.

4. Bodó Anna, néhai Bodó Péter lófő leánya, mádéfalvi, körülbelül 50 éves.

5. Bottar (Botár) Anna, néhai Bottar György lófő leánya, csíktaplocai, körülbelül 64 éves.

6. Salamon Ágnes, Bartalis Ádám csíksomlyai lófő házastársa, 57 éves.

7. Márk Katalin, Balázs Ferenc csíksomlyai lófő házastársa, 62 éves.

8. Boldizsár Anna, néhai Boldizsár György lófő leánya, csíksomlyai, 26 éves.

9. Nagyontisztelendő Olti Péter, csíkszentmiklósi plébános úr, 57 éves.

10. Nagyontisztelendő Zöld Péter, csíkdelnei plébános úr.

11. Incze Krisztina, néhai nemes Incze Sámuel leánya, csíkdelnei, 57 éves.

12. Tankó Erzsébet, Szőcs István csíkszentmihályi lófő házastársa, 54 éves.

13. Borsos Ilona, néhai Jakab Miklós kántor özvegye, csíkrákosi, 72 éves.

14. Abbafi (Apafi) Ilona, néhai tekintetes csíkszenttamási Boros Ferenc úr özvegye, 74 éves.

15. Török Rozália, tekintetes csíkszentmihályi Sándor Gáspár úr házastársa, 28 éves.

16. Gegő Péter, csíktaploczai lófő, 61 éves.

17. Péter Mária, Gegő Péter csíktaploczai lófő házastársa, 53 éves.

18. Füleki Imre, csíkszeredai polgár, körülbelül 40 éves.

19. Rancz János, csíkszeredai polgár, 55 éves.

20. Gecző Klára, Rancz János csíkszeredai polgár házastársa, 54 éves.

21. Tamás Katalin, kordaviselő Csíksomlyón, körülbelül 58 éves.

22. Simon Anna, csonka, kordaviselő, Csíksomlyón tartózkodó, körülbelül 62 éves.

23. Vitos Katalin, Márton Mihály csíkmenasági avagy pottyondi lófő házastársa, 58 éves.

24. Diák Katalin, tekintetes madéfalvi Zöld János úr házastársa, 39 éves.

25. Péter Katalin, István József házastársa, szépvízi, 36 éves.

26. György Ilona, menaságujfalui férjes asszony, 70 éves.

27. Tankó Anna, néhai Szabó István özvegye, csíkcsicsói, körülbelül 56 éves.

28. Péter Antal, szentsimoni, 27 éves.

29. Mihályfi Antal, ferences testvér, Szent Ferenc keményebb rendtartáson lévő (observans) szerzetének csíksomlyai kovácsa, 51 éves.

30. Sarasi (Sárosi) Sára, hajadon állapotú, Bivarvar megyéből, 46 éves.

31. Szabó Katalin, csíkcsicsói Szabó András házastársa, 28 éves.

32. Buzás Anna, hajadon állapotú, csíkszentmihályi, 51 éves.

33. Tankó Erzsébet, csíkszentimrei Jakab Ferenc házastársa, 24 éves.

34. Sinkovics Mária, néhai Fejér Péter özvegye, szépvízi, 66 éves.

35. László Margit, gyergyószentmiklósi Butzanki Gergely házastársa, 58 éves.

36. László Kajetán, gyergyószentmiklósi, 23 éves.

37. Jakabfi István, gyergyószentmiklósi, 22 éves.

38. Galló Anna, néhai bethlenfalvi Simon András özvegye, 42 éves.

39. Simon Anna, néhai bethlenfalvi Simon András leánya, 21 éves.

Egyéb latin kifejezések az előfordulás sorrendjében

Utrum de et super eo penes exmissionem Episcopalem = A püspöki küldöttség kérdései

Seqvuntur fassiones Testium commorans in Csík Somlyó = Következnek a Csíksomlyón tartózkodó tanúk vallomásai

Rursum = ismét

Continuati ibidem 27. Ápr. = Folytatása ugyanott ápr. 27-én.

29. April in Csík Somlyó continuati = Folytatása Csíksomlyón ápr. 29-én.

Anno 784. 30. Április in Nagy Boldog Asszony = 1784. ápr. 30-án Nagyboldogasszonyban

Finis = vége

Laus Deo Patri = Dícséret az Atyaistennek!

IRODALOM

BÁLINT Sándor


1938
Népünk ünnepei



Budapest


é. n. (1943)    Sacra Hungaria



Tanulmányok a magyar vallásos népélet köréből



Budapest


1977 
Ünnepi kalendárium I-II.



Budapest

BÁLINT Sándor – Barna Gábor


1994
Búcsújáró magyarok 



Budapest

BÁRTH János


1990
A katolikus magyarság vallásos életének néprajza



In: HOPPÁL Mihály (szerk.): Népszokás, néphit, népi vallásosság. 



Magyar Néprajz. VII. 331-424.



Budapest


1996
„Urusos kút” és Szent László hagyomány Oroszhegyen



Ethnographia. CVII. 73-83.

BÍRÓ Vencel


1932
A kolozsvári piarista templom alapítása



Cluj-Kolozsvár

BOROS Fortunát


1938
A csíksomlyói kegyszobor története



(A katholikus világ könyvei 4. – harmadik kiadás)



Cluj


1994
Csíksomlyó, a kegyhely



Csíkszereda

CALENDARIUM


1782
Calendarium dioecesanum V. Cleri M. Principatus Transilvaniae 

ad Annum M. DCCLXXXII.



Cibinii

CATALOGUS


1874
Catalogus venerabilis cleri dioecesis Transsylvaniensis…



pro anno MDCCCLXXIV.



Albae-Carolinae

CSAPÓ József


1775
Új füves és virágos magyar kert



Posonyban

FÜGEDI Erik


1977
Kapisztránói János csodái



A jegyzőkönyvek társadalomtörténeti tanulságai



Századok, 1977. 5. szám. 847-894.

HEGEDŰS Antal


1983
Népélet és jogalkotás a középkori Újlakon



Újvidék

HERMANN Egyed


1973
A katolikus egyház története Magyarországon 1914-ig



München

HERMANN Gusztáv


1993
Székelyudvarhely művelődéstörténete



Bukarest

HOPPÁL Mihály – TÖRŐ László


1975
Népi gyógyítás Magyarországon



In: ANTALL József – BUZINKAY Géza (szerk.): Népi gyógyítás 



Magyarországon. Orvostörténeti Közlemények. Supplementum 



7-8. 13-171.



Budapest

IMREH István


1983
A törvényhozó székely falu



Bukarest


1994
Látom az életem nem igen gyönyörű



A madéfalvi veszedelem tanúkihallhatási jegyzőkönyve 1764



Bukarest

JÁKY Ferenc


1898
Szent rózsafűzérek könyve, azaz: 50 különféle szent rózsafűzér  



elmondására vezérlő útmutatások



Budapest

JORDÁNSZKY Elek


1836
Magyar Országban ’s az ahoz tartozó Részekben lévő boldogságos 

Szűz Mária kegyelem’ Képeinek rövid leírása



Posonban

KÁLMÁNY Lajos


1885
Boldogasszony ősvallásunk istenasszonya



Budapest

KŐNIG Kelemen


1931
Hatszázéves ferences élet Szécsényben



Vác

MÉSZÁROS Ágnes


1998
Népi gyógyítás Székelyvarságon



In: BÁRTH János (szerk.): Havasalja havasa. 391-468.



Kecskemét

MELIUS Péter


1979
Herbárium



Bukarest

MNL


1977-1982    Magyar Néprajzi Lexikon I-V.



Főszerkesztő: ORTUTAY Gyula



Budapest

MOHAY Tamás


1996
Térszerveződés a csíksomlyói pünkösdi búcsún



Néprajzi Értesítő LXXXVIII. (1996). 29-58.

NAGY Iván


1857-1868    Magyarország családai czimerekkel és nemzedékrendi 



táblákkal. I-XIII.



Pest

NÉVTÁR


1999
A gyulafehérvári főegyházmegye névtára 1999



Gyulafehérvár

PÓCS Éva (szerk.)


1998
Eksztázis, álom, látomás



Budapest-Pécs

SCHEMATISMUS


1903
Schematismus venerabilis cleri almae dioecesis 



Transsilvaniensis… pro anno… a Christo nato 1903



Budapest

SZÉKELY László


é. n. (1997)   Csíki áhítat



Budapest

SZINNYEI József


1891-1914     Magyar írók élete és munkái. I-XIV.



Budapest

SZT


1975-1997     Erdélyi Magyar Szótörténeti Tár



Szerk.: SZABÓ T. Attila – VÁMSZER Márta



I-IX.



Bukarest-Budapest-Kolozsvár

TÜSKÉS Gábor


1993
Búcsújárás a barokk kori Magyarországon



Budapest

UNYI Bernardin 


1943
A mohácsi ferencesek története



Gyöngyös

VAJKAI Aurél


1943
Népi orvoslás a Borsavölgyében



Kolozsvár

VASAS Samu


1985
Népi gyógyászat. Kalotaszegi gyűjtés



Bukarest

FÜGGELÉK

Kérdések

Utrum de et super eo penes exmissionem Episcopalem


1-mo. Vallya meg a Tanú, hanem oktattatott-é valakitül, hogy mit kellessék mondani és felelni? Vagy czitáltatván a felelésre, valakivel tanácskozott-é a felől?



2-do. Tudgya-é, hallotta-é, olvasta-é, vagy tapasztalta-é nyilván és bizonyossan, hogy valaki a Csík Somlyai Tisztelendő Páter Franciscanusoknál lévő Boldogságos Szűz képéhez való folyamodásiért vagy fogadásért a Boldogságos Szűz esedezése által magának vagy másnak valami kegyelmeket, jó téteményeket, ’s természet felett való segedelmeket nyert volna? Nevezetesen, hogy vak, sánta, béna, süköd, nyavaljatörő, vér folyásban lévő, vagy egyéb nagy betegségben kínlódó személy azon szent képhez való folyamodásáért azon Szent Szűz esedezése által csudálatossan meg gyógyult volna?


3-tio. Ha e féle nyavalyákban maga volt a Tanú, mi féle nyavalja volt az? Miképpen, mikor és hányszor háborgatta őtet? Élt-é valami orvosságokkal annak előtte, vagy azután, hogy a Boldogságos Szűzhez folyamodott volt? Ha élt, melly orvossal vagy Borbélyal élt? Nem esett-é azután vissza betegségébe? Vagy gyógyulása előtt egy kevés idővel nem tapasztalta-é a természetnek valami segedelmit? Példának okáért: nem folyt-é  bőven az orra vére? Nem vágatott-é eret magán? Vagy szorulása lévén, nem indult-é meg az hasa vagy holnap száma?


4-to. Ha a Tanú maga vak volt, gyógyulása előtt egészen világtalan volt-é, vagy csak homályosan látott? Tudott-é járni vezető nélkül? Ha nyavalja törésben volt, hányszor, miképpen ’s melly nagyon törte ki a nyavalja a gyógyulás előtt?


5-to. Látta-é valaki, ’s nevezetesen az Orvos, vagy Borbély eféle nyavaljájában őtet? Hát gyógyulása után látta-é valaki, vagy jelen volt-é akkor, mikor előbbi egésségét vissza nyerte?


6-to. Itéli-é a Tanú, hogy a Boldogságos Szűz esedezése által gyógyult meg betegségéből? Tett-é valami fogadást? Mikor nyerte vissza egésségét?


7-mo. Tovább hallotta-é, értette-é a Tanú nyilván és bizonyossan, hogy valami szakatt ember, nevezetessen pedig néhaj Tisztelendő Páter Franciscanus Mihály Jakab a szakadásbol a Csíki Somlyai kép előtt a Boldogságos Szűzhez folyamodván meg gyógyult volna?


8-vo. Hát hallotta-é a Tanú, hogy valakinek gyermeke meg halálozván a nagy annyának a Csíki Somlyai kép által Boldogságos Szűzhez való folyamodása által három órák után halottajbul fel támadott volna? Nevezetesen pedig, hogy Tekéntetes néhaj N. Bethleni Úr Tamás nevezetű fia Kérujban a Borvizen meg halván nagy annyának Boros Susanna asszonynak azon képhez tett folyamodása által támadott volna fel az halálbol?


9-no. Tudgya-é, tapasztalta-é, vagy másoktól hallotta-é a Tanú, hogy valakinek más személyhez szeretete, ki helytelen és tisztátalan lett volna, nevezetesen pedig mint hogy azon szeretett személynek bizonyos fogyatkozási mások által ki jelentettek volt, azon szeretű személy miképpen idegenedett el? Nem de nem akkor, mikor a Boldogságos Szűzhez folyamodtak, és az ő szent képe előtt, az el idegenedésért két szent misék szolgáltattak?


10-mo. Hát tovább tudgya-é a Tanú vagy hallotta-é valaha, hogy valaki sok és számos vér pökéseket szenvedvén, az orvosok ítélete szerént majd nem meg gyógyulhatatlan nyavalyája lett volna, a Csíki képben a Boldogságos Szűzhez folyamodott és némely fogadást tett volna, és leg-ottan azon nyavaljábol ki gyógyult volna? Nevezetesen pedig, hogy ezen személy volt Gróff Kornis Anna asszony?


11-mo. Hát azt tudgya-é a Tanú, hogy Csík Szent Tamási néhaj tekintetes Boros Ferentz úr feleségenek veszedelmes betegségéből való gyógyulását a Boldogságos Szűz Képe előtt szolgáltatott szent misék által, minek előtte hét szombath napi imádságát el végezte volna, hathatóssan meg nyerte?


12-mo. Hát hogy valaki, és nevezetesen Csík Csobotfalvi néhaj Bartalis János fájdalmas szemeinek gyógyulását azon Boldogságos Szűz képe előtt meg nyerte minden egyéb orvosság nélkül?


13-mo. Hát hogy néhaj Rákosi Péter Györgyné Fodor Ilona mind két szemejvel egészen meg vakulván fogadást tett volna a Boldogságos Szűz képénél való imádságokra, és valahányszor azon képhez járult férjével együtt és ottan esedezett, mindenkor jobban jobban látni kezdett, és végtére egész szeme világát vissza nyerte?


14-to. Hát hogy Csíki Szeredaj néhaj Füleki Sándor mint egy gyógyulhatatlanul szokásba vévén a pálinka italt, mindaddig el nem hagyhatta, még a Somlyai Boldogságos Szűz képe előtt a’ Boldogságos Szűztől segétséget nem kért, a ki által nem tsak el hagyhatta, hanem éppen megis utálta?


15-to. Hát hogy Csík Delnei Intze Kriska asszony veszedelmes betegségéből való meg gyógyítását némely fogadott imádsági által azon kép előtt a Boldogságos Szűztől mingyárt meg nyerte volna? Úgy néhaj Szilágyi Katalin hasonló veszedelmes betegségéből hasonló fogadása által meg gyógyult volna?


16-to. Nem külömben néhaj Szépvízi Sükösd Borbára karjai fájdalmit egyéb orvossággal meg nem gyógyíthatván, a nevezett kép előtt a Boldogságos Szűztől hathatósan meg nyerte volna? Úgy Vitos Katalin, mostan Pottyondi Márton Mihályné a’ Kalandjárol le esvén, és abból történt fájdalmit lábainak semmiképpen nem orvosolhatván, a Boldogságos Szűz által a Somlyai kép előtt nyerte volna meg?


17-mo. Mégis tovább, hogy jó régen egy háromszéki Osdolaj János nevezetű  iskolamester lábaj szolgálatjátul a nagy fájdalmak miatt éppen meg fosztatott, egy jó emberének javallásábol szekéren magát a Csíki képhez hozatván, midőn pünkösd napján ottan misét szolgáltatna, és maga az alatt imádkoznék, régi egésségét lábajnak úgy annyira vissza nyerte volna, hogy a többi háromszékiekkel másnap gyalog a processióban haza mehetett volna? Úgy tovább néhaj tisztelendő Páter Kuna László Franciscanus nagy huruttyának és mellye fájdalmának egy nap alatt való orvoslását azon Szent kép előtt nyerte volna?


18-vo. Hát hogy nagy Váradról ide jött hegedűs muzsikus embernek felesége egészen meg vakulván, midőn írt felesége gyógyulásáért tett fogadását itten a Szent kép előtt teljesítené, a felesége szeme világát vissza nyerte volna? Úgy Frater Paschalis Ambrus Franciscanus, midőn az Olt vizének nagy áradása miatt élete veszedelmében lett volna, egy üdvözlet mondással ezen veszedelemből ki szabadult volna?


19-no. Tovább mégis, hogy Frater Jeremiás Veress Franciscanus, midőn, kovács mester ember lévén, dolgoznék, szemében esvén a’ szikra, úgy meg vakult volna, hogy semmit nem látna, de a Boldogságos Szűz kép előtt amaz Hymnust Ave Maria Stella egy holnapig minden nap elmondván, szeme gyógyulását és világát meg nyerte volna? Úgy vér hányásáért is oda folyamodván első nap ennek gyógyulását is nyerte volna? Végre hogy szörnyű fog fájásának hirtelen való meg gyógyulását a Boldogságos Szűz solosmájának mondásával meg nyerte volna?


20-mo. Tovább, hogy néhaj Csík Szeredai nagyobb Rancz János ereje felett való emelés miatt meg görbödvén, a Boldogságos Szűz képe előtt imádkozván, vissza menésében jobban kezdett lenni és végre tökélletesen meg gyógyult?


21-mo. Tudgya-é, hallotta-é a Tanú, hogy Gyergyó Szent Miklóson lakott néhaj Simon András úr özvegye Galló Anna asszony ugyan ama leányával mondották volna igaz hitek szerént, hogy írt Anna leánya úgy megnémult volt, hogy éppen egy szót sem tudott szóllani, és minden világi orvoslások haszontalansága és erőtlensége után a Csík Somlyai képnek gyalog való meg látogatását fogadták volna, legg ottan mint egy szempillantásban nyelvének két hetekig való meg némulása csudálatosan meg oldatott és tökélletesen meg gyógyult volna?


22-mo. Ha mást e féle nyavaljákban lenni látott, tudott vagy tapasztalt a Tanú, miképpen tapasztalta, hogy uralkodik rajta azon nyavalja?


23-tio. Tudgya-é bizonyossan, hogy azon nyavaljás ember a nyavaljábol meg szabadult? Gyógyulását minek tulajdonította? Betegségében élt-é orvosságokkal? Ha élt, micsodásokkal? Meddig és mi módon élt? Nem vette-é észre, hogy a beteget valamiben természet segéltette volna, vagy has vagy holnap szám menéssel, vagy orra vére folyásával, vagy egyéb efélével?


24-to. Tudgya-é tovább a Tanú, hogy azon beteg a Boldogságos Szűzet segítségül hitta volna? Ha hitta, mi módon? Meg gyógyulván, vallyon tökélletesen vissza nyerte-é maga egésségét? És melly üdő alatt nyerte vissza? Vallyon az után nem esett-é vissza betegségében? Voltak-é jelen másokis, mikor meg gyógyult?


25-to. Ezen csudálatos meg gyógyulásokrol tudd-é a Tanú valamelly hiteles bizonyságokat? Ha tud, kiket és hol?

Vallomások

Seqvuntur fassiones Testium commorans in Cs. Somlyó

(1.)

Testis Susanna Cserei spectabila filia quondam spectabilis Joannis Cserei de Nagy Ajta, annorum 59, (-).


1. Se nem oktattattam, sem nem tanácskoztam senkivel, mit kellessék felelnem.


2., 3., 4. Magam tapasztaltam az említett Szent Szűz esedezése által magam újajimnak gyógyulását. Két első újaimot mint egy 24 esztendős koromban az feszivel ugy el vagtam, hogy tsak az bőr tartotta az két felé eséstől. Békötötte ugyan az katonák Borbélya gyógyulás végett flastrommal, de az elvágás után harmad napal bé küldött az anyám a Tisztelendő Páter Franciscanusoknál lévő Boldogságos Szűz képéhez, hogy ottan Szent misét szolgáltatnék avégre, hogy az Boldogságos Szűz esedezése által újaimnak gyógyulását nyerném. Az mint, hogy szolgáltattam is Szent misét. Negyednappal az bé kötés után, ki oldotta az Borbély újaimot, akor láttam és látták édes anyám és nénémis öszve forrását újaimnak. Egy holnap alatt még az után kötözgette az Borbély újaimot az végre, hogy az gyenge forrás erősedgyék, és elne váljanak a csontok egymástól, mely után úgy meg gyógyultak és erősöttek újaim, hogy egyiken semmi, az másikon pedig tsak egy kevés forrás látszik mái napig is.


6. Én ezen gyógyulást egészen tulajdonittom a Boldogságos Szűz eredezésének, azért főképpen, hogy oly hamar, minden dagadás és seb nyilás nélkül kevés fájdalommal öszve forrattak.


3., 5., 6. Még gyermek koromban el törött vala két helyt az bal lábom, az után kezdé mint azt, mind az ép lábomot az orbáncz hánni, azonban mind egy 34 esztendős koromban egy deszkán által esvén, az jobb lábomnak szár tsontya el hasodott vala, onnan öregbedni kezdett mind az két lábaimon az orbáncz rút folyásokkal és dagadásokkal, mellyeket 20 esztendők alatt minden nyáron szenvedtem. El hasatt jobb lábomat öszve nyomta mindgyárt akkor egy Szent Györgyi Szabó Mihály nevezetű orvos ember. Magamis 20 esztendők folyása alatt házi orvosságokkal, pálinkás ruhákkal és füvekkel orvoslottam. Az mellyeknek hasznokat érzettem mint addig, az míg az nagy tüzit ki vonták, de újra ugyan tsak meg újult az fájdalom, orbáncz és dagadás, azért az Somlyai Boldogságos Szűz képe előtt fogadást tövék, hogy ha két lábaim gyógyulását az Szent Szűznek esedezése által meg nyerem, két ezüst lábokat tsináltatok és azokat az ő képe mellyé tetetem. Az mint, hogy Cserei Farkas testvérem által meg is tsináltattam Bécsben, és odais tetettem, egy énekes Szent misét mondatván akkor az Boldogságos Szűz tiszteletére, az után se az orbánczot se annak folyását mind eddig nem tapasztaltam. Lassan lassan az dagadásis az után el mult, fájdalmit sem érzettem az után az míg efiab voltam, noha most, öregségemre jutván az üdő változásakor vagy haszasabb járásom miat némelykor érzem fájdalmit. Igaz az is, hogy az leg közelebb el mult esztendőben az sok gyaloglás miatt úgy meg romlottak volt lábaim, hogy azoknak dagadása és fájdalmai miat éppen nem járhattam pálcza nélkül. Azért bé vitettem magamat az szeredai várba az Regiment Borbélyához, az ki is valami port adván nékem, azzal szüntelen hintegettem lábaimot. Hogy az Borbélytól vissza jöttem, mingyárt fogadást tettem az nevezett Boldogságos Szűz képe előtt, hogy ha az Szent Szűznek esedezése által meg szűnik dagadása és fájdalma láboimnak, egy ezüst lábot tészek az ő somlyai képe mellé és énekes Szent misét is szolgáltatok. Az mint hogy meg is tsináltattam az ezüst lábot, a kép mellé tétettem és az Szent misét is el mondattam, mindgyárt az után tapasztaltam könyebülését lábom fájdalmának, dagadása lassan lassan való meg szűnésit. Való ugyan, hogy mint az fogadás előtt, mind az után, azon porral az melyet az Borbély adott volt, hintegettem lábaimot, a’ felett öt hétig mely alatt még lábom fájdolmát érzettem, tormás sert itatott vélem az Borbély és még az után is egy hétig.


6. Én mind az előbszöri meg gyógyulását láboimnak mint pediglen ezt az utolbszorit nem az természetbéli gyógyításoknak tulajdonítom, hanem mind az két gyógyulást az Boldogságos Szűz vélem való csuda tételinek tartom.

(2.)

Testis Stephanus Bartalis primipilus Csik Somlyoviensis, annorum 56, (-).


1. Engemet nem oktatott senki az feleletekre, s nem tanácskoztam senkivel, mit kellessék felelnem.


12. Én Csík Csobotfalvi néhai Bartalis Jánosnak édes fia vagyok, de én se tőlle, se mástol soha nem hallottam, hogy édes Atyám szemeinek látását meg nyerte volna. Azt tudom, hogy hét esztendeig világtalan volt és világtalanul holt meg. - .

(3.)

Testis Adamus Bartalis primipilus Csík Somlyoviensis, annorum 64, (-).


1. Se nem oktatott senki, se nem tanácskoztam senkivel a’ felől, hogy mit kellessék felelnem.


12. Én édes gyermeke vagyok néhai Bartalis Jánosnak, s tudom, hogy vak volt, mikor meg holt, de hogy szemeinek gyógyulását annak előtte meg nyerte volna, azt se nem tudom, se nem hallottam. - .

(4.)

Testis Anna Bodo primipili Petri quondam Bodo filia Madefalvensis, unnorum circiter 50, (-).


1. Engemet se nem oktatott senki az felől, hogy mit feleljek, se nem tanácskoztam az iránt senkivel.


2. Ennek előtte 16 esztendővel valami belső suljos nyavaljában, nevezetesen vak súlyban, mint mondották nékem mások, esvén, mások által gyógyíttattam magamat, nevezetesen Székely Ilonával és Bottár Annával, de könnyebülésemet nem érzettem, azért az somlyóai Boldogságos Szűz képe előtt fogadást tettem, hogy ha azon Szent Szűznek esedezése által meg gyógyulok, hétszer az Salvator hegyére Somlyón fel menvén, addig onnan le nem jövök, a’ míg mindenik fel menetelemben hét olvasót el nem végzek. Azután Gyergyóba indulék, valami orvos asszonyhoz, és midőn oda menetelemben Dánfalván Kovács János uram házánál meg hálnék, étzaka fel ébredvén észre vévén, hogy jobban vagyok, s alig várám, hogy meg viradgyon, mingyárt vissza térék, azután nem érzettem magamban azon nyavalját.


3. Se annak előtte, se az után többször nem háborgatott azon nyavalja. Gyógyulásom előtt pedig nem tapasztaltam a természetnek segedelmét.


5. Jelen voltak ugyan akkor az gazdák, az hol háltam, mikor egésségemet visza nyertem, de nem tuthatták meg hirtelen való gyógyulásomat, mivel én előttök nyavaljámat titkoltam.


6. Én gyógyulásomat egyedül az Boldogságos Szűznek tulajdonittom, mivel az orvosságoknak hasznát nem tapasztaltam. - .

(5.)

Testis Anna Bottar filia Georgii quondam Bottar primipili Csik Taploczaiensis, annorum circiter 64, (-).


1. Engemet a feleletre se nem tanított senki, se tanátsot nem adott az iránt.


2. Ennek előtte 38 esztendőkkel Kolozsvárra indulék negyed magammal Nagy Boldog Asszony napjára, és midőn a nagy erdőn az kő keresztnél megyek vala, meg nyilallék hirtelen az fejem, szörnyűképpen kezde fájni az job szemem és látásában nagyon meg fogyatkozék. Kolosvart pedig mikor a két ágyú toronyhoz Monostorra ki menék az másik szememetis a fájdalom el fogá és a látásban az is meg fogyatkozék, úgy hogy már mind a két szememel alig látnék, ugyan azért be kötött szemekkel társaimnak igazgatásábol kelle onnan haza jönnöm. Ide haza szemeim fájdalma mián hazul ki nem mehettem hét egész hétig. A vérmesség is úgy elfogta vala szemeimet, hogy az kezkenyőm, melyel szemeimet törölgettem, egészen el véresedett, úgy annyira, hogy vizzel kellett a’ rá száradott vért le mosni. Hét hetek után az öcsém Bottár János igazgatásából valami nagy nehezen fel aranyozék ide a somlyai templom ajtajába, ottan dérdemre esém, könyörgék a Boldogságos Szűz képe előt, hogy ezen nyavaljámbol vigaztaljon meg és e végre hét  táblás olvasómot el mondám, fogadást tövék, hogy azon Szent Szűz tiszteletére minden nap, valamikor lehet, az olvasót el mondom. Ezen könyörgésem, fogadásom után, mingyárt annyi könnyebülésemet érzém, hogy az képet is jobban kezdém látni, minden vezető nélkül egyedül haza menék, a’ hol az után napról napra jobban lettek szemeim, és valami két hét múlva minden fájdalma szemeimnek el múlt, egész látásomat vissza nyertem. Az után pedig mai napig szemeim nem fájtak egyébkor, hanem mikor sokáig füstös házban ültem, akkor megis vérmesedett egy kevéssé, de az után, hogy pálinkával meg mostam, mingyárt elis mult vérmessége szememnek.


3. Annak előtte való időkben soha szemeim nem fájtak, akkor pedig mikor fájdalmas szemekkel Kolosvárrol haza jöttem, mint az anyám, mind a várbéli Borbély eleget orvosolták szemeimet de semmi hasznát orvoslásoknak nem érzettem, azt sem tapasztaltam, hogy a természet segéllett volna akkor valamiben. 


4. Azalat, hogy szemeim fájtak, igen kevesset láttam, tsak mint egy homalban, azért tsak tapogatvais járhattam. 


5. Látta az öcsém Bottár János és az anyám s édes apám, midőn a templombol szememnek meg könnyebülése után vissza jöttem minden igazgató nélkül. Csudálkoztak rajta és az Istennek hálát adtak. 


6. Én úgy ítílem, úgy tartom, hogy az Boldogságos Szűz esedezése által nyertem vissza látásomat nem pedig egyéb orvosság által.


Rursus. 2., 3., 5., 6. Megint ennek előtte mint egy 10 vagy 11 esztendővel el esvén az pásinton, ki fitzamodék a bal lábom, annyira el fogá a’ fájdalom és dagadás, hogy hat hétig házambol ki nem mehettem. Az mint látták és jól tudgyák: Bodó Panna, Simon Panna társaim és Cserei Susanna asszony. Én magam kenegettem eleget és füvekkel orvoslottam, egy kis enhüléséit fájdalmamnak érzettemis, de ugyan tsak remélvén segedelmét a’ Boldogságos Szűznek, az ő ide való Szent képéhez folyamottam, azt is feltettem magamban, hogy a’ Kolosvari Szent képhez fogok menni mihent a lábom meg gyógyul, és azonnal érzettem lábom fájdolmának könnyebülését és lassan lassan mind egy két hetek alatt meg gyógyult az lábom. Azon két hetek alat is kenegettem ugyan láboimot, de egyéb orvossággal nem éltem. Ezt az gyógyulásomat pedig, valamint az elsőt az Boldogságos Szűz által nyert kegyelemnek tartom inkább, hogy sem az orvosságok erejének. -. 

(6.)

Testis Agnes Salamon Consors Adami Bartalis primipili Csík Somlyoiensis, annorum 57, (-).


1. Én se nem tanácskoztam senkivel, se engemet senki nem oktatott, mit kellessék felelnem.


2. Tudom, mert láttam s tapasztaltam, hogy néhai Salamon Imre testvér bátyám 36 esztendők foljása alat szörnyű fül fájásban volt, a’ füle egy holnapban néha kétszer is meg költ, szörnyű fájdalommal fojt. Orvosoltatta mindenféle házi és patikabéli orvossgáokkal, de semmi hasznát annak nem tapasztalta, az után 36 esztendők el foljása után folyjamodott a’ somlyoai Boldogságos Szűz képéhez, fogadást tött, hogy ha azon Szűzanyának esedezése által gyógyulását nyeri fülének, azon Szentképhez egy ezüstből öntetett fület fog fügezteni, a’ mint hogy odais fügeztette, Szent misét mondatván az kép előt és azonnal meg könyebült füle fájdolma, noha az után is egy kevés fájdalommal ki foljását füléből a’ nedvességnek érzette. Ezt tutta nehai Gróf Lázár Ferencné Asszony őnagysága is, tudni kell hites társa Balló Klára Asszonynak is. -.

(7.)

Testis Catharina Márk consors primipili Francisci Balas Csík Somlyoiensis, annorum 62, (-).


1. Se nem tanított senki a’ feleletre, se az eránt nem tanácskoztam senkivel.


2. Azt tudom, mert hallottam az édes atyámtol Márk Istvántol, hogy egy kisded öt esztendős jó szólló fiacskája volt, akit, a mezőre menvén, be raktak egyedül a’ házba és a’ miat úgy meg ijedet a’ gyermek, hogy egészen meg némult. Minden némű orvosságokkal a’ mellet fel tudtak gondolni orvoslották a’ gyermeket, sőt még ónnot is öntettek nyavaljája felöl, talán nem tudván, hogy babonaság légyen az ón öntés, de semmi képpen az gyermek meg nem szólalt jó darab ideig. Az után Szent Imréről az édes atya házátol fel hozták a gyermeket a somlyoai Boldogságos Szűz képe eleibe, a’ hol is Szent misét szolgáltatván és a gyermeknek fején a’ Szent Evangeliumot el olvastatván, mingyárt azon helyben meg szólalt az gyermek, mondván: Né, édes anya, Baba. Ezt beszéllette egynihányszor az édes atyám, Márk István. Azt is etzer esmént, hogy az után álhatatosan mindenkor jól beszélgetett a gyermek és többször meg nem némult.


3. Mitsoda orvosságokkal orvosoltatták annak előtte a gyermeket azt nem tudom, azt tudom egyedül, hogy ónnot is öntettek, de kivel, hol, azt sem tudom. 


5. Nem mondotta az atyám, hogy kik voltak akkor jelen, mikor a’ gyermek meg szóllallott, azon a lelki atyán kívűl, a’ ki az Evangeliumot a’ gyermek fején elolvasta.


6. Hogy pedig a gyermek meg szóllamlását nem egyébnek tulajdonították, hanem egyedül a’ Boldogságos Szűzhöz való foljamodásoknak, azt is sokszor beszéllette az édes atyám, Márk István. -.

(8.)

Testis Anna Boldizsar filia Georgii quondam Boldizsar primipili Csík Somlyoviensis, annorum 26, (-).


1. Én se nem taníttattam, se nem tanácskoztam a felelés felöl.


2. Ennek előtte hét esztendővel regvel az ágybol fel kelvén meg viszkete mind a két szemem, melyeket meg dörgölvén, úgy elveszesztem látásomat, hogy tsak egy keveset, mint egy szitán néznék által, úgy kezdettem látni, az után orvosoltattam minden némű orvoslással egy esztendeig, de az orvosság nem hogy használt volna, sőt inkább arra juttatott, hogy szemem világát esztendő mulva egészen elvesztém, esztendeig oly vakságba voltam az után, hogy vezető nélkül a’ házból se tuttam kimenni, végre a somlyóai Boldogságos Szűz képéhez járultam s ottan könyörögvén, Szent misét szolgáltatván fogadást tettem, hogy ha szemem világát a Boldogságos Szűz esedezése által visszanyerem, szombat napokon semmi főttet nem eszem és nem is dolgozom a Boldogságos Szűz tiszteletére, mind addig a’ még hajadonságomban meg maradok. A’ szent mise szolgáltatása és fogadásom után mingyárt szememnek annyi világát tapasztaltam, hogy a templombol minden vezető nélkül haza mentem, az után minden egyéb orvosság nélkül két hetek alat egész látását szememnek vissza nyertem. 


3. Annak előtte, hogy az Boldogságos Szűzhöz foljamottam, orvosságokkal, amént mondám, éltem. Brasoban egy orvas szászhoz magamot vitettem, a ki is azt javasolta, hogy hadgyak békét egyéb orvosságnak, ha nem vágassak eret, az mint, hogy vágattam is, de annak sem érzettem semmi hasznát. Az érvágás után valami négy holnappal lett az, hogy a’ Boldogságos Szűzhöz foljamottam fogadásom által. Sem azon üdő alatt, az melyben vakoskottam, sem mikor a Boldogságos Szűzhöz foljamodtam, semmi segedelmét a’ természetnek, se orromvére foljásával, sem hasam, sem hónap számom menésével nem tapasztaltam. Az után soha előbbi fájdalmát szememnek, vagy látásban való fogyatkozását nem érzettem. Annak előtte sem fájt soha a szemem, hanem jól láttam mindenkor.


4. Igaz ugyan, hogy első esztendőben a’ mikor orvossággal kezdettem élni, homaljossan láttam, de az után az orvoslás alatt úgy el vesztettem szemem világát, hogy vezető nélkül … nem mehettem.


5. Akkor mikor a Boldogságos Szűzhöz foljamottam az ő szent képe előt, jelen voltak a’ szarándok leányok közül Sándor Anna az után az édes anyám, s látták is ezek, hogy a’ Templombol minden vezető nélkül akkor vissza jöttem. Haza jövén a’ szomszédságok tsudalkoztak rajta, hogy szemem világát anyira vissza nyertem, hogy vezető nélkül járhatok.


6. Úgy ítíltem mindenkor, most is úgy ítílem, hogy egyedül a’ Boldogságos Szűz esedezése által nyertem vissza szemeimnek látását.

(9.)

Testis Admodum Reverendus Dominus Petrus Olti Parochus Csík Szent Miklósiensis, annorum 57, (-).


21. Tudom, hogy Gyergyó Szent Miklósi néhai Simon András úr özvegye Galló Anna asszony a’ maga leányával Annával 1781-ben Sallós Boldog Asszony napján le hivata minket ketten Tisztelendő Zöld Péter úrral, Delnei Plébánus urammal a’ Csík Somlyoai Tisztelendő Páter Franciscanusok Templomának … [sekrestyéjébe] … s ottan kezünkbe ada egy attestatumot, melyben a’ vala fel írva, hogy nevezett Galló Anna asszonynak leánya Anna úgy meg rémült volt, hogy éppen egy szót sem tudott szóllani két hetekig, melyjek után noha minden világi orvosságokkal etették a’ néma leányzót, de azzal semmit sem használhattak néki, azért a’ Csík Somlyóai képnek gyalog való meg látogatását fogadta az annya. Mely fogadását midőn a néma leányának jelentené az anya, meg szólamlék a leány, mondván, Nem bánom édes anyám asszony, s az után egészen szóllását úgy vissza nyerte, hogy az után abban való nyavaljáját nem tapasztalta. Könyebülése után fogadásokat teljesítvén, gyalog ketten a’ leánnyal bé hozták Sallós Boldog Asszony napján azt, a’ mit fogattak volt, tudnia illik egy ezüst lántzat, és azon Szent Szűznek képéhez fel függesztették, hálát adván a’ Szent Szűznek az elvett kegyelemért. Midőn ezt az attestatumot el olvastuk, kérdők Galla Asszonytol: meri é az asszony maga hite szerént ezeket erősíteni, s erre azt felelé: ez igaz, hitem szerént mondom, hogy úgy volt.

(10.)

Testis Admodum Reverendus Dominus Petrus Zöld Parochus Csík Delnensis 

(11.)

Testis Christina Incze filia Samuelis quondam Incze Nobilis Csík Delnensis, annorum 57,  (-).


1. Se nem tanatskoztam, se nem taníttattam senkitől, mit kellessék felelnem.


15. Azt tudom, hogy kisded koromban betegeskedvén az Somlyoai Boldogságos Szűz képéhez foljamottam, de arrol nem emlékezem, hogy fogadást tettem volna vagy hogy oda való foljamodásom után mingyárt meg gyógyultam volna. -.

(12.)

Testis Elisabetha Tanko Consors Stephani Szőcs primipili Csík Szent Mihályiensis, annorum 54, (-).


1. Én nem tanácskoztam senkivel, se nem oktatott senki, mit kellessék felelnem.


2. Tudom s jó lelki ismerettel mondom, hogy ez előt 32 esztendővel egy Anna nevezetű kis leánkám lett vala, akit is három holnapos korában fel álítván az ölömbe tapasztalám, hogy a’ fejit nem birja úgy mint más gyermek, hanem ides tova ingadoz, döledez a feje. Ezen álapotgyában egész esztendeig megmaradván a’ gyermek, igen meg búsulék rajta. Azért Pünköst szombatyán Somlyóra a Boldogságos Szűz képe eleibe hozám, ottan imádkozám, hogy vigasztalja meg leánkámot, fogadást is tövék, hogy az ölömbe fel viszem a Salvator hegyére. Mikor pedig a templomból ki jövék, fel indulék a’ Salvator hegyére, fordíttám a’ gyermeket s látám, hogy hát a feje nem ingadoz idestova hanem egyenessen ál, erre meg örvendvén, meg kerülém imádkozva a Szent hegyet, haza menék, azután soha nem tapasztalám azon nyavaljáját a’ gyermeknek.


3. Annak előtte, a’ míg a’ templomba jöttem a gyermekkel, mindenkor egyaránt ingadozott és döledezett a’ feje, semmi orvossággal pedig őtet nem éltettem.


5. Látták pedig gyermekem nyavaljáját a házi Gazda és Gazda asszony, még bosszantottakis és keserítettekis véle, hogy oljan gyermeket szültem.


6. Úgy tartottam, úgy tartom mostis, hogy a’ Boldogságos Szűz esedezése által gyógyult meg a gyermek.

(13.)

Testis Heléna Borsos consors Nicolai Jakab Cantores Rakosiensis, annorum 72, (-).


1. Én nem tanácskoztam senkivel, s nem tanított senki a felelésre.


2. Tudom, mert rajtam történt dolog, hogy ennek előtte 21-22 esztendővel az grádicsról le esvén, úgy meg ütöttem job vállomat, hogy a’ mián egészen el dagadott a’ karom és meg feketedett, a genetség belőle folt, úgy annyira hogy a’ miat az oldalamis ki sebesedett, ez pedig tartott egész esztendeig, az alat is ágyban kellett fekünnöm, azon karomat nem moszdíthatván véle nem dolgozhatván. Ezen nyavaljámban szekérre tétetvén Somlyóra a’ Boldogságos Szűz képéhez vitettem magamot. A Boldogságos Szűzhöz foljamodtam, hogy vigasztalna meg nyavaljamból, elmondván ottan a’ kép előt egy olvasót. Onnan haza menvén, mingyárt a’ következendő étzakán egész bőre azon karomnak le méne, jobban lőn a kezem, lassan lassan gyógyulgatván három hétre helyre álla. 


3. Annak előtte soha sem fájt a’ karom, az után pedig néha érzem azon karomnak erőtlenségét, holmi fájdamát. Nem tudom pedig azt, hogy a természet segéllett volna akkor vagy az előtt kevés üdővel, a’ mikor a’ Boldogságos Szűzhöz foljamottam.


5. Azon fájdalmas krommal, annak előtte, minek előtte meg gyógyultam, hordoztattam magamat gyógyulás kedviért Szeredába, Taploczára, Rákosra is a’ Borbélyhoz, máshovais más orvos emberekhez. Sőt még a boszorkányokhozis, kiket tsak hallottam Csíkba lenni, jártam orvosoltattam magamot, de soha se a’ Borbéloknak se a boszorkányoknak semmi hasznokat nem tapasztaltam. A Boldogságos Szűz képétől pedig vissza menvén semmi orvosságokkal nem éltem. Meg gyógyulásom alkalmatosságával hozzám jöttek a’ Borbélyok s másokis a’ szomszédságból. Csudálkoztak meg gyógyulásomon. 


6. Karomnak meg gyógyulását nem egyébnek, ha nem a’ Boldogságos Szűzhöz való foljamodásomnak tulajdonítom.

(14.)

Testis Helena Abbafi Consors Spectabilis Domini Francisci quondam Boros de Csík Szent Tamás, annorum 74, (-).


1. Engem senki nem oktatott, se tanátsot nem adott az feleletre.


2. Tudom, mert tapasztaltam, hogy az édes uram, néhai Boros Ferenc 1750-ben azon alkalmatossággal a’ melyben parantsolat vala, hogy a’ nemesek közül is némelyek általa adó alá írattassanak, oly nagy confusioban és melankoliában esett vala, hogy se nem ehetett, se nem ihatott s egész esztendeig anyit sem alutt, a’ mi egy hetet tenne. Azon nyavaljának meg orvoslására sok féle orvosokhoz járt: nevezetessen Brasóba Glosius doctor két hétig, Szebenben Sthoziher (?) doctor négy hétig orvoslotta. Haza jövén, a’ kászoni bor vizzel és a csíki bor hegyesi bor vizzel is élt, de mindezeknek hasznát nem tapasztalván foljamodott a’ somlyoai Boldogságos Szűz képe előt azon Szent Szűzhöz s oljan fogadást tett, hogy ha nyavaljájából azon Szent Szűznek esedezése által vigasztalást vészen, a’ Somlyai Boldogságos Szűz képének fejére tizenkét tsillagot tsináltat ezüstből, a’ végre maga testvérének néhai T. P. Boros Józsefnek levele által meg hatta, hogy azon tsillagokot készíttesse el. Munkában lévén már a tsillagok, iljen álmot látott nevezett férjem, a mint nékem migyárt maga meg beszéllette, mintha a somlyoai Szent kép előt imádkoznék, és neki a Boldogságos Szűz azt mondaná álmában: Fiam menny a bor székre Gyergyóba, és ottan nem pedig egyebütt fogsz tanálni magadnak orvosságot. Fel ébredvén, nem akara elsőbször elmenni, mivel eszében is úgy látszék, mintha egy kevéssé meg fogyatkozott volna, de ugyan tsak sok kérésem után el mene azon savanyó vízre, a’ melyel két hétig élvén, jól kezdett enni s alunni, úgy anyéra, hogy onnan egésségesen jött haza. Az után azt mondotta mint akkor, mind az után sokszor, hogy gyógyulását mint a bor víznek, mint pedig fő képpen a’ Boldogságos Szűznek tulajdonitya.


Rursum 2., 3., 4., 5., 6. Tapasztaltam magamis azon nevezett kép előt a’ Boldogságos Szűzhöz tett foljamodásomnak bizonyos nagy hasznát, mert Pál nevezetű hat vagy hét esztendős kis fiacskámot majt két egész hétig a nagy nyavalja töri vala majd minden nap, sőt napjában töbször is, de hányszor napjába törte, arra nem emlékezem, ezen nyavalja törés pedig oly nagyon uralkodott a kis fiacskámon, hogy mikor reája jött, mindenkor a fogát tsikorgatta és nyálát túrta. Nagyon meg szomorodván ezen nyavaljáján fiacskámnak, minden nemű orvosságokal éltettük, de látván s tapasztalván, hogy semmit sem használnak az orvosságok, néhai Tekintetes Csató Sigmondné aszon javaslásábol fogadást tövék, hogy hétszer a’ gyermeket a’ somlyoai Szent képhez le viszem, ottan hét Szent miséket szolgáltatok azon Szent Szűznek tiszteletére. A’ mint hogy végbe is vittem ezen fogadásomat, mert estve tévén fogadásomat, mingyárt más nap regvel le vittem azon Szent Szűz képéhez gyermekemet, az első Szent misét el mondattam, a’ mely után úgy meg vigasztalódott gyermekem, hogy soha többször a nyavalja törés reája nem jött, és semmi jelit annak soha többször rajta nem tapasztaltam. Mikor haza vittem a gyermeket, az uram és másokis, a kik látták előb nyavalja törésit fiacskámnak, nagyon tsudalkoztak ily tsudalatos gyógyulásán. Úgy tartom igaz lelki ismeretem szerént, hogy egyedül a’ Boldogságos Szűz esedezése által gyógyult meg ezen nyavalja törésböl fiacskám.


2. Ennek előtte mint egy harmincz esztendővel tíz hétih sárga hagymázban felettébb súljossan nyavalgottam, úgy anyéra, hogy hallásom s látásomis nagyon meg fogyatkozott. Sok orvosságokkal éltem azon nyavaljámnak meg gyógyíttássa kedviért, de mind haszontalan volt. Oda jöve az alatt Tisztelendő Páter Mihalcz ő Atyasága azt javaslá, hogy tegyek fogadást az somlyoai Boldogságos Szűz képéhez s bizonyosan meg vigasztaltatom. A’ végre oda adám ő Atyaságának a kláris gyömgyömöt, s arra kérém, hogy akassza azon kláris gyömgyöt a’ Boldogságos Szűz képére, s mondjon egy Szent misét a’ kép előt. Evvel elméne ő Atyasága, és én azonnal jobban kezdék lenni, s lassan lassan mind egy két három hetek foljása alat nyavaljámbol meg gyógyultam. Ezen betegségem ideje alat éltem ugyan orvosságokkal, de az után, hogy Páter Mihalcznak oda adtam a gyöngyömöt semmi orvosságokkal nem éltem, sem a természetnek segedelmét aon üdőben nem tapasztaltam. Ugyan azért nem az orvosságoknak, hanem egyedül a’ Boldogságos Szűzhöz való foljamodásom​nak tulajdonítom gyógyulásomat.


3. Ennek előtte huszon négy vagy huszon öt esztendővel jövök vala négy lóval kotsival bé az nagy erdőn a’ kő kereszten belöl, le szálla a kotsis és meg ejedvén az négy ló a’ szolgáló veres mentéjétől, el kapák a kotsit sebessen be a’ meredéllen úgy vittek engem ölömbe levő leánykámmal együt, hogy a szemem világois el veszett, nem lévén életem felől semmi reménségem gyermekemmel egygyütt. Eszembe juta nagy félelmem között a’ somlyai Boldogságos Szűz képe, s így fohászkodám hozzá: Édes anyám Boldogságos Szűz és Páduai Szent Antal ne hadgyatok. Azonban mint ha szépen le tettek volna, úgy ki borulék gyermekemmel együt egy nagy kő melé a’ kotsibol az út közepébe minden sérelem nélkül. A lovak pedig sebessen elvivék le a meredek löjtőn a’ kotsit és a kotsit mind egybe ronták.

Continuati ibidem 27. Ápr.

(15.)

Testis Rosalia Török Consors Spectabilis Domini Gaspari Sándor de Csík Szent Mihály, Annorum circiter 28, (-).


9. Én 15 esztendős lévén, tudom, hogy méltóságos néném asszony Horányi Gáborné néhai Gáborfi Anna asszony javallásából meg változtattam azon személyhez való szándékomat, a’ melyhez előbször kedvem volt férhez menni, de hogy az eő hozzá való szeretetembe változást érzettem volna, nem tudom. Tett-é az asszony valami fogadást vagy miséket szolgáltatott-é a végre, hogy azon személytöl unalmat vegyek, én nem tudom. -.

(16.)

Testis Petrus Gegő Primipilus de Csík Taplocza, Annorum 61, (-).


13. Azt hallottam néhai Péter Györgynétől és leányától, hites társamtol, hogy említett Péter Györgyné kilencz esztendőkig egyik szemére sem látott egy cseppet is, az után pedig mind a két szemeinek világát hogy vissza nyerte, magam tudom és láttam, mint hogy sok esztendőkig, úgy mint egész haláláig jól látott, de miképpen nyerte vissza azt nem tudom. Nem is tudom, hogy erről valaki más bizonyságot tehetne, hanem feleségem, Péter Mária.

(17.)

Testis Mária Péter Consors Petri Gegő Primipili de Csík Taplocza, Annorum circiter 53, (-).


1. Senkivel nem tanácskoztam, mit keljen felelnem.


13. Tudom aztat bizonyosan, hogy néhai édes Anyám Fodor Ilona kilencz esztendőkig oly világtalan volt, hogy vezető nélkül egyet sem tudott lépni, s én vezetgettem … eő kegyelmét gyakrabban az házból is ki. Azt is tudom, hogy az üdők alatt … orvoslotta szemeit minden féle házi orvosságokkal, de semmit sem használtak, ha nem magától az után elégszer hallottam, hogy végre a Boldogságos Szűzhöz folyamodott szemei világáért, és vakon ide a Csík Somjai Boldogságos Szűz képéhez vezettette magát és imádsági után ottan látni kezdett, és így lassan lassan meg jött szeme világa, és az után egész életében végig jól látott, hogy pedig valami has menés, orrvér folyás vagy egyéb természetes indulat által valamiben segíttetett volna, soha sem hallottam. Magam is ottan jelen voltam és tapasztaltam is, hogy legottan jőni kezdett szeme világa, mint hogy az után nem kellett eő kegyelmének vezető. Ezt pedig mindenkor, még halála óráján is egyedül a Boldogságos Szűznek és a’ Dobai (?) Szent Jánosnak tulajdonította. 

(18.)

Testis Emericus Füleki Civis Csík Szeredaiensis, Annorum circiter 40, (-).


1. Senkitől sem oktattattam, mit feleljek.


14. Azt tudom, hogy néhai édes Atyám Füleki Sándor eleinte szerette a pálinka italt, s aztis tapasztaltam, hogy végre nem itta, de mi által és mi okból utálta meg, azt nem tudom.

(19.)

Testis Joannes Rancz Civis Csík Szeredaiensis, Annorum 55, (-).


1. Engem senki nem oktatott, sem senkivel nem tanácskoztam, hogy mit keljen felelnem.


20. Néhai édes atyám Rancz János tudom, hogy görbe volt szinte más fél esztendőkig, s tudom, hogy kenéssel s egyéb orvosságokkal eleget gyógyíttatta magát, de semmit nem használtak, hanem hallottam, hogy minden egéssége meg nyerését imádságának tulajdonította, de micsoda és miféle képpen tett imádságnak, nem tudom, nem hallottam. Efelet erről való más bizonyt senkit nem tudok.

(20.)

Testis Clara Gecző Consors Joannis Rancz Cívis Szeredaiensis, Annorum 54, (-).


20. Én jól tudom, hogy néhai nagy uram Rancz János meg görbedett vala és az után meg is gyógyula szépen és meg igyenesedett teste. Orvosoltatta pedig kenéssel s egyébbel magát, de semmit nem használt, hanem imádsága által nyerte meg gyógyulását, de micsoda imádság által, nem mondta, hanem mindenkor azt mondotta, hogy lehetetlen szeb és csudálatossab képe légyen ennél a Boldogságos Szűznek. Nem is tudok, hogy senki erről valamit felelni tudna.

(21.)

Testis Catharina Tamás Cardigera in Csík Somlyó, Annorum circiter 58, (-).


1. Semmit nem tanácskoztam.


16. Engemet utolsó betegségében kére Sükösd Borbára, hogy mennyek ki a Csiki klastrombéli Boldogságos Szűz képéhez és imádkozzam ottan érette, remélli, hogy meg vigasztaltatik, mert máskor is sokszor vett azon kép által a’ Boldogságos Szűztől, de mit,  nevezetesen nem mondotta. Efelett midőn Csík Szent Mártonról missioról haza jövék, pénteken vagy szombaton misére menvén, énekes Szent Mise alatt láttam, hogy a’ kép erőssen meg villogott és világosodott, melyet én beszélvén másoknak, mondotta Sükösd Borbára asszony, hogy azt többször is látták sokan.

(22.)

Testis Anna Simon Cardigera trunc in Csík Somlyó commorans, Annorum circiter 62, (-).


1. Senkivel sem tanácskoztam, mit keljen felelnem.


2. Azt tudom, hogy Csík taploczai Botár Anna ennek előtte mint egy 38 esztendőkkel velem együtt Kolosvárra indulván, menetelünkben a’ jobb szeme szörnyű képpen fájni kezde. Kolosvárot létünkben pedig a’ másik szemét is a’ fájdalom egészen elfogá, és szeme világa is úgy meg fogyatkozék, hogy onnan alig tuda haza jönni. Haza jövén, az édes attya házához Taploczára ment gyógyétás kedviért, s orvosolta is oda haza eleget szemeit mint egy nyolcz kilencz hetekig, de semmi orvosság néki nem használt. Végtére el vezettette magát a’ somlyai Boldogságos Szűz képe eleibe, az hol esedezvén, mindgyárt imádsága után érzette szemének könyebülését, s annyira mindgyárt látni kezdett, hogy minden vezető nélkül haza páczikált s azután naponként szeme világát jobban jobban vissza nyerte. Azt pedig gyakran mondotta nagy hálaadással, hogy nem egyébnek tulajdonittya szeme gyógyulását, hanem egyedül a Boldogságos Szűznek. Az alatt pedig, hogy látni kezdett, semmi orvossággal nem élt, sem a’ természetnek, hogy valami segedelmét tapasztalta volna, nem mondotta. Ezeket pedig onnan tudom, mert véle jártam, költem, laktam s lakom is mai napig is.


Azt is tudom, hogy egykor Botár Anna el esvén, lába ki ficzamodott volt, s nagyon meg dagadozott vala, eleget is orvoslotta minden némű házi orvosságokkal, de azoknak semmi hasznát nem tapasztalván Boldogságos Szűzhöz folyamodott ezen Szent képe előtt, és lába fájadalmának könnyebbülését érzette, s azután lassanként egészen meg gyógyultak lábai. nem is tulajdonította egyébnek, hanem a’ Boldogságos Szűznek.


13. Tudom, hogy Péter Györgyné Fodor Ilona mind a’ két szemeivel meg vakult, az után meg gyógyult, és meg gyógyulását nem másnak tulajdonította, hanem a’ Boldogságos Szűznek, a mint magam hallottam.

(23.)

Testis Catharina Vitos Consors Michaelis Márton Primipili de Csík Menaság alias Pottyond, Annorum circiter 58, (-).


1. Nem tanácskozott, sem nem oktattatott, mit feleljen.


2. Midőn tíz esztendős voltam, ide Somlyóra adattam volt, hogy olvasni tanuljak, s akkor karácson napján Szent mise alatt láttam, hogy mind a’ Boldogságos Szűz képének kezében, mint az ölében lévő kis Jézus kezében mint egy gyertya égett és mint egy veres rósa tündöklött. Mindgyárt mondám néhai Czigány Ilonának, mind Gergely Juditnak mondottam és mutattam a dolgot, kik mindgyárt azt mondák, hogy ez bizonyosan csuda.


16., 2. Velem történt dolog, hogy leányka koromban le esvén a’ széna kalongyáról, ki ficzamodott a’ farocskám, s harmadfél esztendeig nyomorgattam véle. Eleget orvosoltatott eleinte az édes anyám, de az nem használván a’ nénémmel néhai Gergely Judittal és Kovács Ilonával a’ somlyai Boldogságos Szűz képéhez folyamodtam, és fogadást is tettem, hogy szerdán húst nem eszem, csak a’ Boldogságos Szűz esedezése által lábamnak előbbi egésségét vissza nyerjem, és mindgyárt könnyebségét tapasztaltam, de mennyire, nem emlékezem bizonyosan, hanem előbbeni felelésemben tett két napi időt, Gergely Judit néném és Kovács Ilona jelen lévén és jól emlékezvén, mondották meg.

(24.)

Testis Catharina Diák Consors Spectabilis Domini Zöld Joannis de Madéfalva, Annorum 39. (-).


1. Engem senki se nem oktatott, se senki nem tanácslotta, mit keljen felelnem.


2. Ennek előtte tizen három esztendővel Antal nevű más fél esztendős fiacskámot az nagy nyavalja ki rontá, mikor harmad vagy negyednap ugyan azon nagy nyavalja esmeg ki rontaná valami negyedikszer, és az ölömben lévén azon kis fiacskám, ki is az nyavaljának sújja miat az nyálát is túrja vala, szemei ki meredvén, már az holthoz hasonló volt, mivel az egész testye mint egy meg meredettnek láczatott, kis ujjacskáját is próbálgatván, nem hajtotta. Azonban Tisztelendő Zöld Péter plébános érkezék házunkhoz, kis is látván busulásomat és ölömbe lévő szinte haldokló fiacskámot, azt tanácsolá, mennyen az asszony a’ somlyoai Boldogságos Szűz képéhez, tegyen fogadást, hogy a Boldogságos Szűz minden ünnepein esztendeig azon szent képnél meg jelenik. Én azonnal abban a’ szem pillanatban magamba fel tettem Páter Zöld uram javaslása szerént, még ölömben lévén kisded fiacskám, hogy esztendeig fel megyek az Boldogságos Szűz napjain azon Szent képhez, amint hogy el is mentem, és azonnal meg éledett még Páter Zöld uram jelen létében, s az után soha nem is törte az nyavalja. Nyavalja törése idején feredővel és igézett szenes víz vetéssel orvosolta az Nagy Annya, de az semmit sem használt, az után pedig semmi orvossággal nem orvosoltattam, mint hogy egésségesnek tapasztaltam lenni, hogy pedig a természet segéllette volna valamiben, úgy orra vére foljásával, has menéssel vagy egyébbel, azt nem tapasztaltam, nem is volt.


5. Láták nyavalja törésében Gyermekemet az Nagy Attya és Nagy Annya a’ cselédekkel együtt, hasonló képpen akkoris, mikor ily csudalatosan hirtelen ölömbe meg gyógyult.


6. Nemis tulajdoníthatom egyébnek meg gyógyulását Gyermekemnek, ha nem az Somlyoai Boldogságos Szűz képéhez tett fogadásomnak, az Szent Szűzhöz való foljamodásomnak.


Másodszor ismeg az férjem Zöld János uram igen nehéz hagymaz hideglelésben esvén oly suljossan, hogy senki nem gondolta volna meg gyógyulását. Azok között Tisztelendő Gal Uramis meg látván, nem ítélte, hogy tsak harmad napigis élhessen, a mint hogy jobban léte után nekem meg is vallá említett Gal Úr, eleget orvoslottam házi orvosságokkal, porlottam, feresztettem, sőt egy az Tisztelendő Franciscanusok közülis egészen egy hétig maga feresztette, sőt az feredőben lévén az maga palástyával takargatta, egyéb orvosságokkal is éltette, mind addig miglen magais el kapta azon forró hideglelést. Látván én keservesen, hogy mind ezen orvosságok semmit sem használnak, Gyümölcsoltó Boldog Asszony napján a’ Somlyai Boldogságos Szűz képéhez jövék, azon szent kép előtt szent misét mondattatván, fogadást tevék, hogy ha a’ Boldogságos Szűz esedezése által azon nyavaljábol férjem fel gyógyulna, minden ünnepén a Boldogságos Szűznek fel jövök azon szent képéhez, s azonnal lassan lassan jobban kezde lenni az uram, fel is gyógyula egészen, az után pedig, hogy azon fogadást tettem, nemis orvoslottam, nemis esett soha vissza azon nyavaljába.


6. Úgy ítélem, úgy tartom, hogy egyedül a Boldogságos Szűz esedezése által gyógyult meg férjem.

(25.)

Testis Catharina Peter Consors Josephi Istvan Szépviziensis annorum 36, (-).


1. Engem senki se nem oktatott, se senki tanácsot nem adott, mit kelljen felelnem.


2. Tapasztaltam én magamon: mert valami zacskós életnek fel emelésében oldal nyilallást kaptam, oly nagy fájdalommal, hogy noha sok betegségeken mentem által, de soha oly keserves fájdalmakat nem érzettem, mint az mellyekkel gyötört ezen oldal nyilalás két esztendeig majt minden két hétben etzer, s némelykor két három nap foljása alattis egymás után. Sok orvosoltatásim után fogadást tettem, hogy a Somlyai Boldogságos Szűz képéhez egy ezüst oldalt tsinaltatok és szombat napokon esztendeig száraz kenyérrel és vízzel az Szent Szűz tiszteletére böjtölök. Azon kívül esztendeig kík ruházatban fogok járni, tsak az Szent Szűz esedezése által oldal nyilallásombol meg gyógyuljak, amint hogy mind ezeket végbe is vittem. Ezen fogadásom után mingyart azt érzettem, hogy minden abéli fájdalmam meg szűnt.


3. Mint előbb is mondám, ezen betegségemben sok orvosságokkal az Regiment Borbély keze által s holmi asszonyok keze által gyakran éltem, de semmi hasznát nem tapasztaltam, az után pedig, hogy fogadást tettem semmi orvossággal nem éltem. Az alatt, hogy ezen betegségben voltam, a természetnek sem tapasztaltam semmi segedelmét, sem érvágással hogy éltem volna, nem emlékezem. Az után pedig soha azon nyavaljába vissza nem estem.


5. Mind betegségemben, mind hirtelen való meg gyógyulásomban jelen volt az édes anyám Szenkovics Mária.


6. Igaz lelkem ismerete szerént úgy hiszem, hogy egyedül a Boldogságos Szűz esedezése által gyógyultam meg ezen betegségemből. Erről hitet és bizonságot tehet az édes anyámis Szenkovics Mária. 


Volt még eféle holmi fogadékos nyavaljám mind énnekem, mind az uramnak, amelyet orvosoltattam ugyan, de etzer esmint azon Boldogságos Szűz képéhez foljamodtam a’ végre, hogy ezen nyavaljábol ki gyógyulhassunk. Két ezüst képet tettünk az említett képhez és mind a’ ketten nyavaljánkbol meg gyógyultunk, és inkább tulajdonítottuk a’ Boldogságos Szűznek, hogy sem más egyéb orvosságoknak gyógyulásunkat.

(26.)

Testis Helena György in nupta femina de Menaság Újfalu, annorum 70, (-).


1. Engem sem nem oktatott, sem nem tanatsolta senki mit kellesen felelnem.


2. Ennek előtte huszon három esztendővel suljos betegségből fel gyógyulván az jobb karom egészlen erőtlenségben és fel kutzorodva marada, úgy hogy huszonhárom hetekig az melyemhez sem vihettem s nem is mozdíthattam, ámbár az alatt holmi orvosságokkal orvoslottam, azután eljövék ide az Klastromhoz Portiunkula bútsújára, és az Boldogságos Szűz képének tiszteletére meg gyóntam, az Úr testét is magamhoz vettem, a’ felett annak előtte egy hétvel Szent misét is mondattattam az Boldogságos Szűz tiszteletére, azután sokáig imádkoztam a’ Boldogságos Szűz képe előtt. Történt imádságom után, hogy az kendő, melyel fejem be vala tekerve magára egészen le kerekedék, hozzá kapok fájós kezemmel, hát az melyemig fel vihetem a’ fájós kezemet, de tovább nem, hanem az bal kezemmel vissza tekerem az kendőt, s beis szúrom az végét az állom alá. Ezen megörvendeztem s hálát is akarván adni ismeg hét miatyánkot s hét üdvözletet el mondék a’ Boldogságos Szűz tiszteletére, hogy meg érhettem, hogy az melyemig fel vihettem meg sugorodott kezemet. Alig végzem el azon hét miatyánkot, hét üdvözletet, mintha valaki ki rántotta volna a’ kendő végit, ismét letekeredék a kendő a’ fejemről, hozzá kapok fájós kezemmel, hát az kendőt egészen fel tekerhetem azon fájós kezemmel fejemre, s úgy meg gyógyula a’ kezem, hogy más nap kender szőni mentem, kendert szőttem vele. Az után érzettem sokszor üdő változásokra nyilallását karomnak, de erőtlenségit soha nem érzettem.


3. Annak előtte egyébb orvosságokkal nem éltem, hanem kenegettettem némely asszonyok által meg sugorodott karomat, de semmi hasznát nem tapasztaltam. A természetis, hogy valamiben segített volna, nem tudom. Ezen nyomorúságomban pedig sokan a’ falu beliek eleget szánakottak rajtam, akkor pedig, mikor ily tsudalatosan meg gyógyultam, tsudalkoztak rajta, kivált az anyám, a’ kinekis mihent a’ Templombol kezem épségével hazamentem, mingyárt meg mondottam.


6. Én úgy hiszem és úgy tudom, hogy egyedül a Boldogságos Szűz esedezése által gyógyult meg meg sugorodott kezem. Erről hogy valaki hiteles bizonságot tehessen nem tudom, mivel jobbára ki holtak.

(27.)

Testis Anna Tanko Consors Stephani quondam Szabó Csicsaiensis, annorum circiter 56. (-).


1. Engem senki nem oktatott, se senkivel nem tanátskoztam, mit kelljen felelnem.


2. Ennek előtte huszon hét esztendővel egy Katalin nevű Leánkát szültem, akinek a’ szemöldökin feljül egy fél hüvel kemén szarv forma húsbol való csumo jött vele e világra. Meg ijettem, hogy talán valami báránt tsudálván meg véle, szarva fog nőni. Ezen tsumo mind egy fél esztendeig maradott Leankamnok homlokán. Fél esztendő mulva el menék Somlyóra a’ Boldogságos Szűz képe eleibe, ölömbe vivén oda azon Leánkámot is, térden állva, sűrű köny hullatásom közt a’ Boldogságos Szűz tiszteletére egy olvasót mondék a’ végre, hogy a’ Szent Szűz esedezése által mentse meg az Isten azon tsumotol Leánkámot. Az után haza indulván, a míg haza mentem, el veszett a tsumo a’ Leánkám homlokárol, úgy annyira, hogy még az helye se láczott.


3. Én soha semmiféle orvossággal nem orvosoltam azon tsumoját Leánkámnak, sem más által nem orvosoltattam sem az előtt, sem akkor, mikor a’ Szent képhez járultam, sem hogy a természet segéltette volna nem tapasztaltam, az utánis soha semmi csomója az homlokán nem volt Leánkámnak.


5. Haza vivén a Templombol Gyermekemet csudálkoztak minyájan a szomszédok, a’ kik tutták és látták előbb azon csomóját Leánkámnak, ily hirtelen való csudálatos meg gyógyulásán.


6. Nem egyébnek tulajdonítom soha, hanem egyedül a Boldogságos Szűz esedezéssének ezt az tsudálatos meg gyógyulást. 


Másodszor. Ennek előtte tíz esztendővel Nagy Boldogasszony napján egy István nevezetű fiú Gyermeke lett a’ Leányomnak Szabó Katalinnak, a’ kinek feje teteje minden tsont nélkül tiszta hojagbol állott, úgy hogy félig az újja az embernek bele mehetett. Hat hétvel az után, Szent Ferencz napján a’ Somlyoai Boldogságos Szűz képéhez vitte a’ Leányom ölében a’ gyermeket, a’ hol a Szent Szűz képe előtt imádkozott és egy olvasót el mondott, hogy az Isten az ő Szent annya esedezésse által gyermekének fél szeg fejét gyógyítsa meg és emberi koponyával áltya meg. Az után mingyárt lassan lassan az holjagbol tsont kezdett lenni, és így egy holnap alatt egészen meg erősödött a’ feje teteje, és haja is lassan lassan nőni kezdett fejére, úgy hogy mai napig semmi baja nintsen fejének.


3. Sem az előtt, sem akkor, mikor az képhez hordozta Leányom, sem az után, semmi féle orvossággal nem orvosoltatott, sem a természettől nem segéltetett.


5. Látta azt az holjagot a’ Bába asszony, másoknak is mondottuk az utánis, hogy meg gyógyult. Látták a’ falubéliek és tsudalkoztak rajta.


6. Én úgy hiszem, egyedül a’ Boldogságos Szűz esedezése által erősödött meg a’ feje a gyermeknek, erről a’ Leányom Szabó Katalin hiteles bizonságot tehet.

(28.)

Testis Antonius Peter Szent Simoniensis, annorum 27. (-).


1. Engem senki nem oktatott, se nem tanított, hogy mit keljen felelnem.


2. Magamon tapasztaltam ennek előtte tizen egy esztendővel majális alkalmatosságával Principista koromban hetfün délután meg betegülék, minden testem el lankadott, úgy hogy semmi képpen el nem meheték a’ majálisra a’ többivel, noha a társaim unszoltak, hogy menyek majálisra vélek. Annak utána más nap tiz órakor a’ templomba jövék nagy nehezen ténferegve és ottan a’ Cancellusnál a’ Szent kép előtt hét miatyánkot és hét üdvezletet el mondék nagy nehezen, mingyárt könyebséget érzek, és akkor mingyárt a templombol a’ társaimhoz ki mentem a’ majálisra és még az nap tánczoltam, vigattam velek.


5. Egyébb semmi orvossággal nem éltem, sem a természetnek segedelmét nem tapasztaltam.


6. Egyedül ezen gyógyulásomat a’ Boldogságos Szűzhöz való foljamodásomnak tulajdonítom. -.

(29.)

Testis Antonius Mihaljfi faber ferrarius Ordinis Minorum Sancti Francisci strictioris observantiae, annorum 51, (-).


1. Engem senki nem oktatott, se tanátsot nem adott, mit kellesék felelnem.


2. Anno 1775 martiusnak vége felé Háromszékről az nyergessen lószekérvel jövén által, és leszállván az szekérről, meg fogám az első kisefás lovat és az kocsis meg tsapván az lovakat, hertelen alája esém az kise fás lónak, azonban a’ más lóis reajam esvén úgy öszverontott az két ló engemet, hogy az fejemnek bal részéről le fordulván az bőr az tsontomotis meg sértvén, egész ábrázatom vérbe borula, egybe nyomván, öszve kötözvén kendővel fejemet, azon melegen haza hozának az Klastromba, az hol úgy el érvén azon fejem romlásának fájdalma, hogy egész egy hétig a’ miatt ágyban feküvén kénszeríttettem az halálra készítteni magomot. Nem bízván semmi emberi segedelemben el vitettem magamot az ide való Boldogságos Szűz képe eleibe az gyóntató Pater és az akkori segítő Frater által, s ottan fogadást tövék, hogy egész egy esztendeig Szombat napokon bort nem iszom tsak az Boldogságos Szűz  esedezésse által vigasztalásomat nyerjem. Akkor azon részin a fejemnek, az mely meg nem romlott volt, egy kis Genetség le tsordula, s mingyárt jobban kezdettem magamot érzeni. Egy hét alatt annyira meg gyógyultam, hogy minden veszedelem nélkül a’ Templomba mehettem és kün járhattam és egyébb dolgaimhoz láthattam, noha azon üdő alatt egy kevés fájdalmát fejemnek érzettem.


3. Orvosoltattam ugyan mind annak előtte, mind az után és flastromokkal ragattattam fejemet. De ugyan tsak nem anyiban az orvosságoknak tulajdonítottam meg gyógyulásomat, mint az Boldogságos Szűz esedezésének.

(30.)

Testis Sara Sarasi ex comitatu Bivarvariensi in Copillis constituto, annorum 46. (-).


1. Engem senki se nem oktatott, se nem tanátsolta [senki], mit feleljek.


2. Ennek előtte kilencz holnappal hirtelen a’ jobb kezem nyelének húsát oly szörnyű fájdalom s nyilallás és vizgeteg fogta vala el, hogy mind egy égni látzatott, és ha a gyergya lángját alája tartottam, annak sütésit a nagy fájdalom miatt nem érzettem. Gyógyítgattam ugyan én mindenféle orvosságokkal azon fájdalmas kezemet, de etzer és mind a’ Somlyoai Boldogságos Szűz képéhez fogadást tettem, hogy ha az Szent Szűz esedezésse által meg szabadulok ezen fájdalomtol s nem engedi a’ Szent Szűz, hogy nyomorék maradgyak, az ő képének egy ing ujjat kötök, a felett egy keresztet varrok a’ Szent Antal tiszteletére s arra a Boldogságos Szűz és kis Jézus nevét fel varrom. Akkor jobban jobb lenni érzettem kezemet. Midőn pedig ezen fogadásomat teljesítettem volna, és a Jézus és a Boldogságos Szűz nevét fel varrottam volna, úgy érzettem, mintha minden fájdalma kezemnek el múlt volna, amint hogy elis mult a’ fájdalom, de az vizgetegség még fen ma​ra​dott Gyümölcsoltó Boldogasszony napjáig. Amikor újonnan fogadást tettem, hogy az kis Jézus képének kezére egy kis taszlit köttök. Akkor a vizgetegségis úgy el mult, hogy mind eddig annak semmi jelét nem érzem. Az utánis hogy előbbi fogadásomot tettem orvosoltam ugyan kezeimet holmi házi orvosságokkal, de ugyan tsak én kezemnek gyógyulását nem az orvosságoknak, hanem az Boldogságos Szűzhöz tett bizadalmas fogadásomnak s hozzá való foljamodásomnak tulajdonítom.


Látták ezen kénos fájdalmát kezemnek mindazok, akikkel a’ Gyimesi Lokon együtt laktam és aztis, hogy kezem meg gyógyult.

(31.)

Catharina Szabo consors Andreae Szabó Csík Csicsaiensis, annorum 28, (-).


1. Engem senki sem tanított, mit kellessék felelnem.


2. Ennek előtte tíz esztendővel egy István nevű fiacskám lett vala, akinek feje teteje tsont helyett holyagbol volt, s ha az ember az ujával tapogatta, félig az úja belé holt az hojagba. Születése után valami hat héttel elvittem a’ Somlyai Boldogságos Szűz képe eleibe, s ott térden álva egy olvasót el mondottam a’ végre, hogy a’ Boldogságos Szűz esedezése által mulyék el nevezet holyagja fiacskámnak és a’ helyett tsont nőjen. Onnan haza jövén tapasztaltam naponként, hogy az holyag elkezd enyészni, és a’ helyett tsont kezd nőni. Egy holnap alatt pedig egészen azon része a’ gyermek fejének, ahol a’ hojag volt, tsonttá vált, s Istennek hála mái napig oly ép feje vagyon, mint akármely más embernek.


3. Sem annak előtte, sem akkor, mikor a’ Boldogságos Szűz képe eleibe vittem, sem azután, soha sem orvosoltattam, a’ természetnek sem tapasztaltam valami segedelmét rajta.


5. Látta ezen nyavallyááját gyermekemnek az édes Anyám, azon kívül a’ bába asszony és egy öreg asszony, de ez a két utolsó meg halálozott. Más ezeken kívül nem látta, mert szégyellettem meg mondani.


6. Ezen tsudalatos meg gyógyulását gyermekemnek egyedül tsak a’ Boldogságos Szűzhöz való folyamodásomnak tulajdoníttom, mivel semmi némű orvossággal nem éltem.

(32.)

Testis Anna Buzas in Capillis constituta Csík Szent Mihályiensis, annorum 51, (-).


1. Engem senki sem tanított, mit kelyen felelnem. 


2. Tízen hat esztendős koromban forro nyavaljában vagyis hagymázban voltam. Meggyógyulván az hagymázbol, oly sügetség maradott rajtam, hogy az apró szót nem hallottam. Fél esztendő mulva Csík Szent Miklóson midőn nagyobb szóval fel kiáltott a’ Pap, azt meg hallottam, azonban oly sugallás ütközék szívemben, hogy ha az Somlyai Boldogságos Szűz képéhez járulok, ottan sügetségemböl vigasztalást veszek. Azokáért harmad nappal azután, Boldogságos Szűz fogantatása napján az említett képhez Somlyóra menék és az előtt esedezvén s imádkozván a’ Boldogságos Szűz tiszteletére az Szent gyónást el végezvén a végre, hogy sügetségemből meg gyógyuljak, mingyárt akkor hallásom meg jöve, úgy annyéra, hogy az prédikatiot, melyet Tisztelendő Páter Mihalcz mondott, jól megértettem, az után mai napig Istennek hála, jól hallok.


3. Sügetségemben sok féle házi orvosságokkal éltem, de annak semmi hasznát nem tapasztaltam. Hogy pedig a’ természet segéllett volna, vagy orrom vére foljásával vagy hónap szamom szabadulásával vagy egyéb a’ félével, azt nem tudom, nem tapasztaltam.


5. Tutták akkor mint előbbi sügetségemet, mint meg gyógyulásomat azok, akik vélem laktak, de azok már mind meg holtak.


6. Igaz lelkem esmérete szerént azt ítílem, hogy egyedül a Boldogságos Szűz segedelme által gyógyultam meg sügetségemből.

(33.)

Testis Elisabetha Tanko Consors Francisci Jakab Szent Imriensis, Annorum 24, (-).


1. Engem nem oktatott senki, hogy mit kell felelnem, se nem tutta senki, hogy ide jöttem.


2. Első gyermekemet szülvén, semmi tejem nem volt, az után Tankó Anna néném javaslásából két szent misét szolgáltattam a’ Somlyoai Boldogságos Szűz képe előtt arra végre, hogy az Boldogságos Szűz tejet adgyon emlőmbe. Második gyermekemet szülvén, bőséges tejem lett, amit én valósággal az Boldogságos Szűznek tulajdonítok, nem pedig az orvosságoknak, mellyekkel sokat éltem.

29. April in Csík Somlyó Continuati

(34.)

Testis Maria Sinkovics Consors quondam Petri Fejer Szépviziensis, annorum 66, (-).


1. Engem senki nem tanított, mit keljen felelnem.


2. Leányomnak Péter Katalinnak oly kénos oldal fájása volt jó darab ideig, hogy némelkor reá jövén a’ szörnyű fájdalom, még hideg télnek idein is egy ingben ki ment a házbol étzakais és hóba heveredett kinnyában. Az után fogadást tett, hogy a Somlyoai Boldogságos Szűz képéhez egy ezüst oldalt fog tenni, a’ felett egész esztendeig kík ruhában fog járni, s holmi böjtököt is fogadott, de minéműeket, arra nem emlékezem. Fogadása után mingyárt tapasztalta, s én is tudom, hogy azon oldal fájása meg szűnt.


3. Annak előtte, hogy ezen fogadását tette volna Leányom, minden nemű ki gondolható orvosságokkal orvosoltuk, mint házi orvosok által, mint pedig a Regiment Borbély által, de semmi hasznát nem tapasztalta. Az után pedig, hogy a’ Boldogságos Szűzhöz foljamodott, nem emlékezem reá, hogy orvosoltuk volna. Nem is jött az után soha többször reá az oldal fájás.


6. Leányom is úgy tartya, de énis jó lelki ismerettel azt ítélem, hogy egyedül a’ Boldogságos Szűz esedezése által mult el azon oldal fájása Leányomnak. Erről hogy más valaki bizonságot tehetne, nem tudok senkit, mivel régetskén lévén a dolog, bizonyossan nem emlékezem reá, kik tuthatnák, noha sokaknak mondottam.

(35.)

Testis Margaretha Laszlo Consors Gregorij Butzanki Gyergyó Szent Miklósiensis, annorum 58, (-).


1. Engem senki nem oktatott, mit keljen felelnem.


2. Huszon hét esztendővel ennek előtte Cristof nevezetű fiacskámnak esztendős korában a jobb szeme égtelenül meg dagadott vala, s azon dagadás valami egy hétig tartott rajta. Az alatt a’ Leányom le ejtette a’ földre a’ Gyermeket s azon meg dagadott szeméből egy kis vér tsordula ki. Azon meg ijedvén, vagy két tudós asszony emberhez küldém hogy segéltsenek rajta, s azt javaslák, hogy azokára ragasszak tengeri fügét a’ Gyermek fájós szemére, amint hogy reáis ragasztottam, de az semmit nem használván, fogadást tettem, hogy a’ Csík Somlyovi Boldogságos Szűz képéhez le viszem a’ Gyermeket Pünköst napjára, s a’ Boldogságos Szűz képe előtt misét mondatok. S mingyárt akkor szűnni kezdett szemének dagadása s egy hét alatt egészen el mult. Holmi foglalatosságom miatt pedig meg változtattam azon fel tett szándékomat. Szándékom meg változtatása után harmad nappal ismeg dagadni kezde azon szeme gyermekemnek, szintén oly formán, mint előbb volt. Látván ezt mások azon szándékom meg változtatásának tulajdonították. És azért előbbeni szándékomat meg újítottam, hogy bizonyosan Pünköst napjára [le] fogom vinni Gyermekemet az említett kép eleibe, s ottan Szent misét szolgáltatok a’ Boldogságos Szűz tiszteletére, tsak szeme dagadása Gyermekemnek el muljék, az mint hogy végben is vittem. Ezen meg ujított fogadalom után is meg szállani kezdett dagadása Gyermekemnek, s egy hét alatt, amint eszemben jut, egésszen meg gyógyult.


3. Egyébb orvossággal hogy éltem volna az előbb említett etzeri fügével való raggatalnál, nem emlékezem, aztis tsak első dagadáskor tselekettem, mert a’ második dagadásakor semmi orvossággal nem éltettem. Azt se tudom, hogy orra vére foljásával, vagy has menéssel vagy egyébb efélével a természet segéltette volna. Az után ezen nyavaljába Gyermekem soha vissza nem esett.


5. Látták ezen dagadását másokis és nevezetesen a’ néném, akinek javaslásábol kiváltképpen újítottam meg előbbi fogadásomat. De ő arról bizonyságot nem tehet, mivel már meg holt.


6. Gyógyulását Gyermekemnek én valójában nem egyébnek, hanem a’ Boldogságos Szűzhöz tett fogadásomnak s hozzá való foljamodásomnak tulajdonítom.


Aztis tudom, hogy ötsémnek Kajetan Lászlónak rút, elvetemedett sebekkel meg volt rakva a lába. Eleget orvosolták Borbély orvosságokkal … de nem használt. Az után, a mint maga mondotta nékem, fogadást tett, hogy ötzör el fog menni a’ Somlyoai Boldogságos Szűz képéhez boltsura, mint hogy el is ment, s mikor vissza jött, mondotta nékem, hogy jobban lett a lába, s aztis hallottam tőlle, hogy a’ Boldogságos Szűznek tulajdonítya lábának meg gyógyulását.

(36.)

Testis Cajetanus Laszló Gyergyó Szent Miklósiensis, annorum 23, (-).


1. Engem senki se nem tanított, se senkivel nem tanácskoztam, hogy mit keljen felelnem.


2. Kilencz esztendővel ennek előtte a bal lábom szárán oly veszedelmes rút sebek lettek vala, s a’ miatt úgy el dagadozott vala, rothadott vala azon lábam, hogy az hús is szakadozott le rólla. Éltettem minden nemű orvosságokkal s a Regiment feltser orvossága általis gyógyíttattam egész más fél esztendeig. De annak semmi hasznát nem tapasztalván, fogadást tettem, hogy ötször el fogok gyalog menni a’ Csík Somlyoai Boldogságos Szűz képéhez a boltsura, tsak a’ Boldogságos Szűz esedezése által lábomnak meg gyógyulását nyerjem. Midőn előbször gyalog azon fájós lábbal mezítláb /: mivel a csizmámat a dagadás miatt fel nem húszhattam :/ el mentem volna fogadásom be telesítésére azon Szűz képéhez, ottan gyónásomat el végzettem volna, mingyárt lábom fájdalma egyhülni és dagadása szállani kezdett, úgy annyira, hogy vissza menetelemben csizmát húzhattam, abba is mentem vissza. Az után minden egyéb orvoslás nélkül hat hetek alatt egészen meg gyógyult lábom. Nemis fájt soha azotta abban az helyben.


3. Én, amint előbis mondám, eleget orvosoltam fogadásom előtt Borbélytol adott orvosságokkal is, de az után hogy először a Boldogságos Szűz képéhez jöttem, soha semmi félével nem orvosoltam, se purgatziot azután nem vettem, sem ér vágással akkor nem éltem, sem a’ természet segedelmét valamiben nem tapasztaltam.


5. Tutták ezen nyavaljámat és gyógyulásomat az atyám és a’ néném Botzanki Gergelné, a’ ki erről bizonságot is tehet.


6. Én bizonyosan úgy ítílem jó lélekem ismereti szerént, hogy ezen lábom gyógyulását a’ Boldogságos Szűzhöz tett fogadásom által nyertem meg.

(37.)

Testis Stephanus Jakabfi Gyergyó Szent Miklósiensis, annorum 22, (-).


1. Én senkivel nem tanácskoztam, mit keljen felelnem.


2. Kilencz esztendős koromban mint a két lábom meg sugorodott vala és el száradott vala, úgy annyira, hogy magam erőmböl semmi képpen rajta nem járhattam egész egy holnapig. Mondám anyám asszonynak, hogy tegyen, valami fogadást a’ Somlyoai Boldogságos Szűz képéhez, mert úgy hallom, hogy másokis akik oda foljamottak vigasztalásokat nyerték. Fogadást tőn az anyám, hogy azon képhez a’ boltsura el viszen, s akkor meg is gyógyultam. De mivel az anyám a fogadását be nem teljesítette, megint más esztendőben azon nyavaljába vissza estem, de nem oly suljosan, mint előbb. Az után én magam tettem fogadást, hogy el fogok menni azon Szent képhez, és mingyárt jobban kezdettem lenni. Jobban lévén, valami négy hét mulva el mentem fogadásom szerént azon Somlyoai Boldogságos Szűz képéhez. Imádkoztam és gyónásomat ottan el végeztem, és az után, hogy haza mentem, egésszen meg gyógyultam, s mint edig, többször azon nyavaljában nem voltam.


3. Annak előtte, a míg ezen fogadást tettem, sok féle házi orvosságokkal orvosolták láboimat, kenték, feresztették, füstölték. De semmi haszna nem volt. Fogadásom után pedig semmi féle orvosságokkal nem éltettek. A természetis hogy valamiben engemet segéltett volna, nem tapasztaltam.


5. Ezen nyavaljámot és gyógyulásomat leg jobban tudja az anyám Maria Abraham, a’ ki ez iránt ez előtt négy esztendővel Szárhegyen, mikor Páter Bodor feleltetett, be felelt.


6. Én Isten után tulajdonítom a Boldogságos Szűz esedezésének ezen gyógyulásomat.

Anno 784. 30 Április in Nagy Boldog Asszony

(38.)

Testis Anna Galló Consors quondam Andreae Simon de Bethlenfalva, Annorum 42, (-).


1. Engemet senki se oktatott, se nem tanácskoztam senkivel, mit kellessék felelnem.


2. Ennek előtte negyedfél esztendővel Leányomnak Simon Annának a torka kezdett vala fájni, s úgy annyira az orvoslás közt ell fogta vala az fájdalom, hogy két egész hétig semmit sem szólhatott, s mind egy némának láczatott lenni. Fogadást tettem vélle edgyütt hogy a’ Somlyai Boldogságos Szűz képéhez Sarlós Boldog Asszony napján a’ búcsúra ki fogunk menni Gyergyóból gyalog ketten leányommal, s ott aitatosságunkat ell végezvén a’ Boldogságos Szűz tiszteletire egy ezüst aranyos lánczot az eö képéhez fogunk akasztani, csak a’ Boldogságos Szűz esedezése által Leányom vigasztalást végyen. Ezen fogadásunkat tévén estve, mindgyárt másnap reggel anyira meg jött szava, hogy Szent gyónását el végezhette, s azután lassan lassan egy holnap alatt tökéletesen meg gyógyult.


3. Mind annak előtte hogy említett fogadásunkat tettük, mind az után orvosságokkal éltettük, házi orvosságokkal is, de fő képpen fogadásunk után, minek utánna meg szólalt a’ Borbélj több orvossági mellett a’ száraz rósát eczetben és vízben megfőzvén, annak levivel mosogatta a száját s torkát, és rósa mézzel kenegette. A természet hogy egyébbel segétette volna, azt nem tapasztaltam, hanem a fogadás előtt a’ veres genetség gyakran fojt a szájábol, az fogadás után pedig egy darab üdeig szüntelen a’ nyála fojt. Ezen nyavaljájában többször vissza nem esett mind eddig.


5. Látták mások mind ezen nyavaljáját Leányomnak, mind pediglen meg gyógyulását, és minyaljon csudálkoztak rajta. Ezek között a Borbélj a’ ki gyógyította azt mondotta, hogy ha fel gyógyulis ezen nyavaljájából, az után még két esztendő mulvais vízkórságban esik, és meg kell halni, de mind eddig, Istennek hála, az rajta bé nem teljesedett.


6. Én nem anyiban az orvosságoknak, mint a’ Boldogságos Szűzhöz való foljamodásomnak tulajdonítom meg gyógyulását. Erről maga a Leányom is hiteles bizonyságot tehet.

(39.)

Testis Anna Simon filia Andreae quondam Simon de Bethlenfalva, in capillis, Anno 21, (-).


1. Engemet senki se oktatott, se nem tanácskoztam senkivel, mit kellessék felelnem.


2. Ennek előtte negyed fél esztendővel az torkom és szájam olj veszedelmes nyavaljában volt, hogy belől a’ nyelvem és fogam húsa már rothadni is kezdett, s a’ miatt két hétig szóllani se tudtam, mint valamelj néma. Az után minden Szentek napja előtt estve mondá az édes anyám: fiam tegyünk fogadást, hogy a’ Somlyai Szűz képéhez Sarlós Boldog Asszony napján ki megyünk Gyergyóból gyalog s ott az eő képéhez egy meg aranyoztatott ezüst lánczot fogunk függeszteni. Meg se sajnáld fiam ezen ajándékot, mert a’ Boldogságos Szűztől ezzel több kegyelmeket is nyerhetsz. Én erre jelt adék az anyámnak, hogy igenis ezen fogadásra, örömest reá állok. Másnap reggel annyira meg jöve szólamlásomon, hogy Szent gyónásomat el végezhettem.


3. Orvosoltatta az anyám minden nemű orvosságokkal torkomat és szájamat az előtt hogy ezen fogadásomat tettem a’ Borbélj általis, de semmi hasznát nem tapasztaltam. Fogadásom után pedig orvosolta egy más Borbélj, száraz rósát eczetben, vízben meg főzvén s azzal mosogatván és szájamban tartván, és rósa mézzel kenegetvén. Annak előtte, hogy fogadásomat tettem, sok rút véres nyál foljt egy darab ideig szájamból, torkomból. Az után pedig hogy fogadásomat tettem, foljt a nyálam mint szüntelen, de véres volt-e vagy nem, arra nem emlékezem. Az való, hogy az orvosság úgy tisztította a’ szájamat, hogy némeljkor rothatt húsis nyelvemről s fogam húsárol szakadozva jött ki a’ nyállal edgyütt és ez tartott valami egy hétig, de hogy egyébben a’ természet segéllett volna, nem tapasztaltam.


5. Ezen nyavaljámban sokan látogattak engem s látták kénlódásomat, s azt mondották, hogy lehetetlen abból fell gyógyulnom. A Borbélj is a’ ki a fogadásom előtt gyógyított, azt mondotta, hogy isment vízkorságban esem. Ezen betegségemből való meg gyógyulásom után se ezen nyavaljában többször, se más nyavaljában nem voltam mind eddig.


6. Én ezen nyavaljámból való meg gyógyulásomat nem az orvosságoknak, hanem egyedül a’ Boldogságos Szűz esedezésének tulajdonítom, erről mások is, de főbb képpen az édes anyám bizonyságot tehet. Hogy pedig egészen fel gyógyultam fogadásom után, abba belé tölt három vagy négy hét.


Finis.

Laus DEO Patri

